
CUVÂNT INTRODUCTIV 



Ceea ce mă interesează în mod deosebit este să fac cunoscută şi 
accesibilă "Rugăciunea lui Iisus" pentru toţi creştinii ortodocşi, pen- 
tru că toţi au nevoie de mila şi ajutorul lui Dumnezeu. Pentru 
aceasta am primit binecuvântarea Sfântului Sinod al Bisericii 
Ortodoxe Române (nr. 7155/12.11. 1993). 

Este o necesitate a timpului pe care îl trăim. Lumea actuală se 
confruntă intens cu toate crizele, inclusiv cu cea a libertăţii. Omul 
este liber să se afirme prin forţe proprii în toate domeniile vieţii. A 
propovăduit raţiunea până la idolatrie. Ştiinţa crede că poate 
explica totul; şcoala şi-a construit morala ei; Biserica a fost prigo- 
nită, ateismul dărămând-o cu sălbăticie. 

Lumea este îndepărtată de morala creştină, este în derivă, 
zbătându-se pe orizontală şi pe verticală în jos. Totul este 
învălmăşit, nu se mai pot controla greşelile, iar pedepsele se văd. 
In sufletul omului este haos: dacă aude că se poate vindeca prin 
bioenergie, merge acolo; dacă aude că se fac farmece, le învaţă şi le 
face şi el; dacă vede la televizor şedinţe de magie şi spiritism, 
rămâne surprins şi laudă duhul cel rău care le săvârşeşte, iar după 
ce termină munca se duce la yoga să se refacă etc. 

Merge şi la Sfânta Liturghie din când în când, dar Harul 
Duhului Sfânt nu-1 mai pătrunde, pentru că a devenit, prin păcate, 
un receptor care nu mai primeşte şi nu se mai încarcă cu energia 
necreată a Duhului Sfânt. 

Ajunge, astfel, debusolat, răvăşit şi rătăcit. Şi după cum este el, 
omul, aşa este şi societatea: invadată de toate josniciile venite prin 
influenţele religiilor orientale, din practicile africane, din lumea 
înapoiată a păgânismului şi a concepţiilor magice ale Apusului: 
bioenergie, parapsihologic, paranormal, spiritism, hipnotism, 
satanism etc. — secte care n-au nici o legătură cu creştinismul au- 
tentic, iar toate acestea sunt grupate sub genericul New Age. 

Calea de ieşire este ridicarea omului cu ajutorul harului 
Dumnezeiesc, prin vindecarea lui sufletească. 

Trebuie să dezvoltăm cu toţii un puternic curent de energie 
spirituală care să reaşeze sufletul lumii pornind de la vindecarea 
morală a individului. El — omul — nu poate trăi între Dumnezeu 
şi mamona, iar de Dumnezeu nu se poate despărţi. Trebuie să iasă 
din întunericul păcatelor sale şi să intre în lumina Dumnezeiască a 
poruncilor divine. 

Creştinul ortodox este dator să înţeleagă că e luat de val şi că 
trebuie să depună eforturi pentru a se ridica cu ajutorul harului 
Dumnezeiesc din cădere şi rătăcire; va înţelege atunci că practica 
isihastă nu poate fi confundată cu practicile yoghine şi nici cu o altă 
practică păgână. 

Cele câteva învăţături pe care le conţine modesta carte doresc 
să-i ajute pe creştinii noştri la o însufleţită renaştere lăuntrică în 
Duhul Sfânt. Creştinii îşi vor întări astfel legătura harică cu 
Dumnezeu. Ei trebuie să înţeleagă că pe omul cel nou — lăun- 
tric — duhovnicesc l-au uitat aproape complet şi că, prin ceea ce 
face, se ocupă numai de omul cel vechi, păcătos, şi nu mai ştie cum 
să se întoarcă în Patria Cerească. Va înţelege şi va fi om în toată 
mintea atunci când mintea se va întoarce de unde a plecat — în 
inimă. 

Prin practica "Rugăciunii lui Iisus", va observa că Domnul Iisus 
îl va ajuta să se despătimească şi să se însănătoşească prin pocăinţă, 
răbdare şi muncă, forţe care alcătuiesc o morală biruitoare. 

Numai omului îi este dat să cunoască fericirea cea veşnică şi e 
dator s-o dobândească. Calendarele creştinilor ortodocşi sunt pline 
de sfinţi care au ajuns la fericirea cea veşnică şi care ne ajută şi ne 
încredinţează şi pe noi de adevărurile evanghelice. 

Subliniez faptul că "Rugăciunea lui Iisus" nu este o taină pe care 
s-o oficieze numai preoţii sau o practică ce aparţine exclusiv mo- 
nahilor nevoitori. Tot creştinul trebuie să strige cu pocăinţă şi 
smerenie, ca vameşul, ca desfrânata, ca tâlharul de pe cruce, ca 
femeia canaaneancă, către Domnul Iisus Hristos. 

Creştinul devine"curat cu inima" când mintea se întoarce în casa 
ei, în inimă, şi face curat. Astfel putem lupta cu toate josniciile care 
se întind perfid, ca o pată ucigătoare, asupra lumii. 

Bogatul şi săracul, regele şi preşedintele, ucenicul şi duhovnicul 
să strige neîncetat: "Iisuse, ai milă de mine!", "Iisuse Fiul lui David, 
miluieşte-mă!", "Dumnezeule, milostiv fii mie, păcătosul!", 
Doamne Iisuse Hristoase, Fiul lui Dumnezeu, miluieşte-mă pe 
mine, păcătosul!" 

Subsemnatul Arhimandrit Mina Dobzeu, vieţuitor al Mănăstirii 
"Sfinţii Apostoli Petru şi Pavel" — Huşi, judeţul Vaslui, binecuvin- 
tez tipărirea cărţii: "Rugăciunea lui Iisus pentru începători" — dia- 
log cu părintele Mina Dobzeu, de către Editura Panaghia. 



Arhim. Mina Dobzeu 



/. RUGĂCIUNEA LUI IISUS — PENTRU TOŢI 

Dialog cu părintele Arhimandrit Mina Dobzeu, 
la Mănăstirea Rarău, în luna septembrie 2001 

Motivele pentru care predic practicarea "Rugăciunii lui Iisus" - pen- 
tru toţi 

Predic învăţarea şi practicarea "Rugăciunii lui Iisus" de către tot 
creştinul pentru că trebuie să realizăm calitatea rugăciunii. Am în 
vedere următoarele aspecte: 

1 . Combaterea erorilor pe care le aduc în practica rugăciunii ini- 
mii maeştrii magicieni şi influenţele religiilor orientale: budiste, 
hinduiste, spiritiste, practicile yoghine etc. 

2. Să informăm pe preacuvioşii monahi şi pe preacuvioasele 
maici din mănăstirile noastre de adevărata nevoinţă isihastă. 

3. Reactivarea practicii nevoinţei isihaste, recomandate în Regu- 
lamentul monahal (art. 21). 

4. Aducerea, de către monahi şi de către mirenii de toate 
vârstele, a unei ofrande de mulţumire Domnului şi Mântuitorului 
nostru Iisus Hristos, la anul jubiliar, mileniului III. 

De ce 'Rugăciunea lui Iisus" — pentru toţi? 

La Mănăstirea "Sfinţii Apostoli Petru şi Pavel" din Huşi veneau 
la mine studenţi din diferite centre culturale ale ţării, de la 
facultăţile de teologie sau universităţile cu învăţământ de alt profil, 
care îmi spuneau: 

— Prea Cuvioase Părinte, în centrele culturale există maeştri yo- 
ghini care învaţă despre "Rugăciunea lui Iisus" şi despre Isihasm. 

La început, nu mi-am dat seama cine sunt aceşti "maeştri" şi ce 
practică ei, dar, interesându-mă, am înţeles că sunt nişte înşelări 
magice, practici legate mai mult de budism şi de brahmanism, 



străine de creştinism, de spiritualitatea ortodoxă. Aceştia cred că 
din două-trei mişcări magice se curăţesc, se luminează şi se sfinţesc. 
Mai mult, unii dintre ei fac şi păcate trupeşti. Mi-am dat seama că 
sunt lucruri necurate. 

Citind şi informându-mă din scrierile Sfinţilor Părinţi, am ajuns 
la concluzia că este bine să cunoaştem şi să predicăm noi despre 
învăţarea şi practicarea "Rugăciunii lui Iisus", conform învăţăturilor 
ortodoxe pe care le găsim în cărţile noastre filocalice. 

Observând această rătăcire care există în rândul tineretului nostru, 
m-am adresat în scris P. F. Patriarh Teoctist, să-mi dea binecu- 
vântarea pentru a propovădui despre învăţarea Rugăciunii lui 
Iisus, aşa cum rezultă din învăţătura şi din practica noastră orto- 
doxă. Am primit, astfel, binecuvântarea Sfântului Sinod al Bisericii 
Ortodoxe Române, cu nr. 7155/12 nov. 1993, în misiunea de a 
propovădui practica isihastă ('Rugăciunea inimii") în toată ţara, 
pentru toţi creştinii — lucrare de contracarare a practicilor magice 
ale maeştrilor yoghini despre care am vorbit mai înainte. 

După aceasta am început să merg prin toate mănăstirile din ţară 
şi prin centrele culturale, acolo unde am fost chemat de tinerii stu- 
denţi organizaţi în A.S.C.O.R. De atunci am această preocupare, cu 
atât mai mult cu cât P. F. Patriarh Teoctist ne-a spus că aceste 
învăţături filocalice trebuie să le cunoaştem din practică, şi nu să ni 
le însuşim ca pe nişte teorii. 

Intr-o zi, aflându-mă la Patriarhie, m-am întâlnit cu un părinte 
profesor din Sibiu care îmi publicase articole în "Telegraful 
Român". Aflând că am binecuvântarea Sfântului Sinod pentru a 
învăţa despre "Rugăciunea lui Iisus", mi-a spus că, la Sibiu, există 
"Asociaţia pentru Isihasm", cu procupări asemănătoare şi au nevoie 
de un îndrumător. 

Deşi stau prea departe de Sibiu şi sunt în vârstă (81 de ani), am 
mers la ei şi m-am întâlnit cu membrii acestei asociaţii, în casa 
inginerului George Căbaş. Aici am aflat că "Asociaţia pentru 
Isihasm" a fost înfiinţată cu binecuvântarea P. S. Serafim Joantă, 
care era Episcop Vicar al Mitropoliei Ardealului, însă la acea vreme 
era plecat în Germania, ca Mitropolit pentru Germania şi Europa 
Centrală. 



Despre valorile ortodoxiei 

Aşa se intitulează prima prezentare pe care le-am facut-o. 
Trebuie să cunoaştem valorile ortodoxiei pentru a putea vorbi 
despre "Rugăciunea inimii". 

Mai întâi de toate, omul trebuie să aibă rugăciunea orală, să fie 
creştin evlavios, să participe regulat la Sfânta Liturghie, să se spo- 
vedească şi să se împărtăşească cel puţin în perioada celor patru 
posturi; să postească, să împlinească zilnic canonul de rugăciuni şi 
de metanii dat de duhovnic şi să facă milostenie după putere. 

Le-am vorbit mai întâi de Biserică şi cum trebuie să ne 
apropiem de Hristos. Iar despre "Rugăciunea lui Iisus", le-am spus 
că este pentru toţi, mai ales acum, când trăim într-o lume atât de 
coruptă şi păcătoasă, dar şi iscoditoare să le cunoască pe toate şi, în 
mod deosebit, să cunoască toată josnicia. Printre tineri există, însă, 
şi creştini evlavioşi care caută să cunoască valorile ortodoxiei şi 
acele lucruri mai tainice. La aceste valori ale ortodoxiei mă refer şi 
pe acestea trebuie să le facem cunoscute la nivelul întregii societăţii 
actuale. 

Aşa se explică de ce afirm că "Rugăciunea lui Iisus" este pentru 
toţi, pentru că Hristos cel Biruitor este cel Care ne ajută pe toţi să 
învingem întreaga josnicie. Dacă prin puterea lui Dumnezeu a că- 
zut comunismul, cu concepţia sa ateistă şi cu o securitate atât de 
bine pusă la punct, acum Antihristul lucrează sub o altă mască, sub 
numele de "New Age" (Noua Eră). 

"New Age" intergrează toate practicile antihristice: satanism, 
parapsihologic, spiritism, bieoenergie, hipnotism; secte: mormoni, 
bahai, iehovişti etc. Aşadar, Antihristul nu mai constrânge ca sub 
imperiul comunist, dar înşală şi vrăjeşte. Iar cei tineri, care nu au o 
educaţie religioasă ortodoxă, lesne cad pradă acestor influenţe 
pierzătoare de suflet. Din aceste motive, îi sfătuiesc să fugă de 
senzaţional şi de astfel de curiozităţi, întâlnite la tot pasul, şi să se 
întoarcă la Biserica Ortodoxă în care sunt botezaţi; să cunoască 
învăţătura de credinţă ortodoxă, să alerge la Hristos şi să se roage 
Lui. De aceea recomand învăţarea şi practicarea "Rugăciunii lui 
Iisus" de către toţi. 

Aceasta este soluţia ca să putem rezista lucrării satanice, a 
corupţiei şi a tuturor răutăţilor care există în lumea aceasta. 
Trebuie să alergăm la Hristos şi să strigăm: "Iisuse, Fiul lui 

Dumnezeu, milueşte-mă!", "Iisuse, Fiul lui David, milueşte-mă!" 
(Luca 18, 38); "Iisuse, salvează-ne, că pierim!" 

învăţarea "Rugăciunii lui Iisus". Metode 

Părintele Cleopa: Cum este mai bine să învăţăm "Rugăciunea lui 
Iisus", pe respiraţie sau pe pulsul inimii? 

Părintele Mina: Pentru începători, este mai bine să spună "Rugă- 
ciunea lui Iisus" legată de respiraţie. De asemenea, pentru monahii 
care stau în chilia lor şi practică această rugăciune. 

Când ne aflăm în public, recomand să se spună "Rugăciunea lui 
Iisus", pe pulsul inimii pentru ca să nu observe ceilaţi oameni că ne 
rugăm şi să ne ironizeze. La Sfinţii Părinţi găsim aceste două tehni- 
ci pentru învăţarea şi practicarea "Rugăciunii lui Iisus". învăţarea 
"Rugăciunii lui Iisus" pe respiraţie o recomand pentru începători. 
Această practică nu poate avea, însă, continuitate. Pentru că noi nu 
ne limităm numai la această rugăciune, ("Rugăciunea lui Iisus"), ci 
facem şi pravila, participăm la Sfânta Liturghie şi la celelalte slujbe 
bisericeşti. In aceste cazuri nu mai putem asocia rugăciunea cu res- 
piraţia, ci cu simţirea inimii. 

De ce zic să asociem rugăciunea de "pulsul inimii"? Pentru că 
există această mişcare a inimii, iar cei care ajung pe trepte mai 
înalte ale "Rugăciunii lui Iisus" leagă rugăciunea de pulsul inimii. 

Recomand ca "Rugăciunea lui Iisus" să fie zisă rar, clar, nuanţat, 
cu atenţie şi să ne coborâm cu mintea în inimă zicând: "Doamne 
Iisuse Hristoase, Fiul lui Dumnezeu, miluieşte-mă pe mine, păcătosul!" 

Recomand să se facă acest exerciţiu al "Rugăciunii lui Iisus" 
timp de 15 minute zilnic, într-o cameră, în singurătate, stând în 
genunchi, nu cu faţa la pământ, cu mâinile adunate la piept. 
Astfel, spunem această rugăciune concentrându-ne la cuvintele ei 
şi ne coborâm cu mintea în inimă. Mintea trebuie să zică cu înţe- 
legere, inima cu afecţiune, iar voinţa, însuşirea sufletului, să pună 
de acord raţiunea cu afecţiunea. Astfel se realizează calitatea 
rugăciunii în fiinţa noastră, în care împlinim şi asemănarea cu 
Dumnezeu. 

Mintea nu este obişnuită să facă acest lucru. Dar dacă practicăm 
acest exerciţiu zilnic, ne vom obişnui s-o zicem. Tot aşa şi inima 
nu-i obişnuită, dar, bătând la uşa inimii, mereu, cu cuvintele ru- 
găciunii, ea se va deschide. 

"Rugăciunea lui Iisus" — spusă pe respiraţie 

Prin această metodă spunem "Rugăciunea lui Iisus" coborându-ne 
în inimă, pe ritmul inspiraţiei şi al expiraţiei. Respiraţia (inspiraţia 
şi expiraţia — acţiuni fiziologice involuntare) devine măsura în doi 
timpi în rostirea rugăciunii: 

1. "Doamne Iisuse Hristoase, Fiul lui Dumnezeu" şi inspirăm; 

2. "miluieşte-mă pe mine, păcătosul" şi expirăm. 

Ca durată de timp să o spunem câte 10-15 minute, iar dacă sun- 
tem mai râvnitori, de două-trei ori pe zi, câte 10-15 minute. 

"Rugăciunea lui Iisus" — spusă pe pulsul inimii 

Prin această metodă ne rugăm cu inima, unde se află şi puterea 
simţitoare a sufletului, cu cuvintele rugăciunii bătând la uşa inimii, 
mai întâi cu glas, apoi, pe parcurs, o vom putea zice tainic, în gând, 
accentuat, cu insistenţă, în ritmul inimii. în această metodă avem mai 
mulţi timpi. Rostim rugăciunea rar, în şapte timpi, fiind accentuat 
fiecare cuvânt (fiecare pas din cei şapte): 1. Doamne, 2. Iisuse, 3. Hristoase, 
4. Fiul lui Dumnezeu, 5. Miluieşte-mă, 6. Pe mine, 7. Păcătosul! 1 

Nu este vorba de bătăile inimii, ci de bătăile cuvântului la poar- 
ta inimii, de trăirea afectivă-n inimă a fiecărui cuvânt al rugăciunii. 

în acest fel, bătând la uşa inimii cu cuvântul rugăciunii, accentuat pe 
fiecare timp-cuvânt (cuvinte), deprindem inima să se deschidă; iar, 
după un timp, vom simţi şi efectul mai pronunţat, când inima se 
încălzeşte, ca semn al conlucrării raţiunii cu inima. La început, inima nu 
ne primeşte, pentru că este împietrită; iar dacă vom bate la uşa inimii 
mereu, ea se deschide, ne primeşte, dă semn, conlucrând şi încălzindu-se 

Cu timpul, această simţire a rugăciunii o vom avea şi când vom 
citi şi alte rugăciuni (cele şapte Laude, Acatiste, Sfânta Liturghie ş 
canonul de rugăciuni personal), deoarece avem rugăciuni de laudă 
de mulţumire şi de cerere, pe care, astfel, le vom realiza de calitate 

Coborându-ne cu mintea în inimă, pentru ca mintea să spună 
cuvintele rugăciunii cu înţelegere, inima cu simţire duhovnicească, 
iar voinţa cu sârguinţă, vom realiza calitatea rugăciunii. 

De semnalat este şi faptul că rugăciunea alipită de ritmul inimii 
are continuitate în toate treptele: 



1 Notarea cu majusculă scoate în evidenţă faptul că avem 7 timpi. Forma invită la o hotărâre, la o angajare. 

1. în faza începătoare — ca antrenament şi deprindere; 

2. în realizarea rugăciunilor multiple de calitate (rugăciuni de 
cerere, de mulţumire sau de laudă); 

3. în treapta înaltă — harisma rugăciunii, care lucrează în rit- 
mul inimii (ca un ticăit de ceas, şi nu ca un suspin artificial al 
plămânului). Acest fel de rugăciune este un suspin al inimii mişcat 
de Duhul Sfânt, care îşi găseşte sălaş într-o inimă curăţită de zgura 
păcatelor; avem inima curată în care să se poată odihni harul 
Dumnezeiesc, după cum spune Sfântul Apostol Pavel că "voi sunteţi 
temple ale Duhului Sfânt" ( 1 Cor. 3, 16); 

4. Rugăciunea cea mai înaltă, de unire cu Dumnezeu, care este 
fără cuvinte; este alipirea de Dumnezeu cu afecţiunea şi căldura 
inimii, precum copilul alipit la sânul maicii sale se simte odihnit şi 
fericit fără să spună cuvinte. 

Făcând acest exerciţiu zilnic, vom realiza calitatea rugăciunii 
numai cu aceste cuvinte simple: "Doamne Iisuse Hristoase Fiul lui 
Dumnezeu, miluieşte-mă pe mine, păcătosul!" Practicând "Rugă- 
ciunea lui Iisus", ne cultivăm voinţa, primim tărie sufletească şi sim- 
ţim lucrarea harului dumnezeiesc, care ne încinge cu putere de sus. 

Ce urmărim prin practicarea "Rugăciunii lui Iisus"? 

1. Despătimirea, adică izbăvirea de patimi: ură, vrajbă, invidie, 
nerăbdare, răzbunare, beţie, lăcomie, desfrâu, zgârcenie, clevetire, 
vorbire în deşert etc; acesta este primul stadiu. 

2. Al doilea stadiu este despătimirea de imaginiile păcatelor, 
care persistă încă în minte şi simţuri, de care trebuie să ne curăţim 
prin stăruninţa în rugăciune. Şi Duhul vine în ajutorul slăbiciunii 
noastre "căci noi nu ştim să ne rugăm cum trebuie, dar Duhul 
însuşi mijloceşte pentru noi cu suspine de negrăit" (Romani 8, 26); 

Dar să nu fim ca acei creştini care zic: "Ia să încerc!", ci să 
spunem: "Ia să încep şi să am continuitate", pentru că harul 
Duhului Sfânt te va ajuta şi te vei izbăvi în această treaptă şi de ceea 
ce se numeşte imaginea păcatelor, deoarece în memoria noastră 
păstrăm amintirea păcatelor, iar în simţiri încă persistă dorinţele 
păcătoase. Dar dacă vom stărui în rugăciune, harul lui Dumnezeu 
ne va ajuta să ne izbăvim de imaginile şi de amintirea păcatelor. 

3. Al treilea stadiu este îndumnezeirea, când harul lui 
Dumnezeu rămâne şi lucrează într-o inimă curăţită de zgura 

păcatelor, după cum spune Sfântul Apostol Pavel: "Sunteţi templul 
lui Dumnezeu şi Duhul lui Dumnezeu locuieşte-ntru voi" (1 Cor. 3, 16) 
şi harul lui Dumnezeu se roagă împreună cu duhul nostru cu sus- 
pine de negrăit (Romani 8, 26). 

în această treaptă a rugăciunii vom avea adevărata smerenie, 
adevărata umilinţă, adevărata pocăinţă şi adevărata rugăciune, 
pentru că harul lui Dumnezeu sălăşluieşte în noi şi ne luminează şi 
ne înţelepţeşte. 

Dar să nu mâhnim Duhul lui Dumnezeu, ca nu cumva să se 
îndepărteze de la noi şi să rămânem în păcatele noastre. Pentru că 
duhul cel rău va găsi inima curată şi împodobită şi se va întoarce în 
ea cu alte şapte duhuri rele. 

Domnul nostru Iisus Hristos ne spune: 

"Iar când duhul necurat a ieşit din om, umblă prin locuri fără de 
apă şi caută odihnă şi nu găseşte, apoi zice: Mă voi întoarce în casa 
mea, din care am ieşit; şi venind, o află golită, măturată şi împo- 
dobită. Atunci se duce şi ia cu sine alte şapte duhuri, mai rele decât 
el; şi ele intră şi locuiesc acolo; şi starea de pe urmă a omului ace- 
luia se face mai rea decât cea dintăi. Aşa va fi şi cu neamul acesta 
viclean" (Matei 12, 43-45). 

Iar Sfântul Apostol Pavel ne zice: 

"Fiindcă aceia care s-au luminat o dată şi au gustat darul cel 
ceresc şi părtaşi s-au făcut Duhului Sfânt şi au gustat cuvântul cel bun 
a lui Dumnezeu şi puterile veacului ce va să vină şi au căzut, cu 
neputinţă este ca ei să se înnoiască încă o dată spre pocăinţă, 
fiindcă ei pe seama lor înşişi II răstignesc a doua oară pe Fiul lui 
Dumnezeu şi-L fac de batjocură" (Evrei 6, 4-6). 

Cel care a căzut după ce a primt darul dumnezeiesc poate deveni 
necredincios, sectar, desfrânat, pervers sexual, iubitor de arginţi. . . 

Să ne ferească Preabunul Dumnezeu de o astfel de cădere. 

Aşadar, să luăm aminte, pentru că Domnul Iisus Hristos, nu 
numai că vine la noi, dar El ne caută şi bate la uşa inimii noastre, iar 
noi trebuie să-i deschidem: 

"Iată, Eu stau la uşă şi bat; de-Mi va auzi cineva glasul şi va 
deschide uşa, voi intra la el şi voi cina cu el şi el cu Mine" (Apoc. 3, 
20); căci Domnul Iisus este "Păstorul cel bun" (Ioan 10, 1 1). 

Să luăm aminte ca să-I deschidem atunci când bate la uşa inimii 
noastre. Insă, dacă inima noastră este plină de duhuri rele, 
Mântuitorul Iisus Hristos aşteaptă, pentru că El ştie când este vre- 

mea ca să ne mântuiască. Să mai luăm aminte şi să ne ferim de 
senzaţional: să nu dăm importanţă viselor, şoaptelor satanei şi 
vedeniilor, chiar dacă ni se par bune. 

Un Sfânt Părinte a întrebat pe Dumnezeu: 

— "Doamne de unde o să ştim noi dacă unele vedenii, des- 
coperiri şi gânduri sunt de la Dumnezeu sau de la diavoli? 

Iar Dumnezeu i-a răspuns: 

— Cele bune se împlinesc, iar cele rele nu se împlinesc!" 

Dar noi, pentru că nu ştim care sunt bune şi care sunt rele, să nu 
le dăm importanţă. Vrei să fii văzător cu Duhul? Este bun lucru! 
Dar, pentru început, este mai important să-ţi vezi păcatele tale, 
pentru că nu vei răspunde tu de păcatele altora. 

Un duhovnic, dacă este bine pregătit, ştie ce are de spus unui 
penitent pentru că este mai înţelept şi mai iscusit. Penitentul tre- 
buie numai să asculte de sfaturile pe care i le dă. Iar noi să fugim 
de amăgirile diavoleşti. 

Rătăciri sau neisprăvire? 

De începi să te rogi cu rugăciunea de pocăinţă, simplă: 
"Doamne Iisuse Hristoase, Fiul lui Dumnezeu, milueşte-mă pe mine, 
păcătosul!" de ce îţi pui problema că vei avea rătăciri? De ce să te 
rătăceşti? Doar ceri cu pocăinţă lui Dumnezeu cele bune. Şi 
Domnul te va călăuzi spre cele bune şi de folos. Am amintit şi altă 
dată următorul aspect în legătură cu această problemă care-i 
frământă pe unii: Domnul nostru Iisus Hristos ne spune: "Cine 
oare este omul acela dintre voi căruia fiul său îi va cere pâine şi el 
îi va da piatră?; sau, de-i va cere peşte, el îi va da şarpe? Deci dacă 
voi, răi fiind, ştiţi să daţi daruri bune fiilor voştri, cu cât mai mult 
Tatăl vostru Cel din ceruri va da cele bune celor care cer de la El!" 
(Matei 7, 9-11) 

Să luăm aminte: că cele pe care le cerem noi prin această 
rugăciune de pocăinţă se realizează în timp, cu contribuţia şi efor- 
tul nostru şi ajutaţi de harul Duhului Sfânt. Domnul nostru Iisus 
Hristos ne spune că orice realizare se efectuează în timp: "...pă- 
mântul rodeşte de la sine: mai întâi pai, apoi spic, apoi grâu deplin 
în spic. Iar când rodul se coace, îndată trimite secera, că a sosit 
secerişul" (Marcu 4, 28-29). 

Să ne ferim de rătăciri ca să nu râdă dracii de noi. 

Prima rătăcire este atunci când nu ne interesează mântuirea 
noastră; când avem impresia că ne pocăim, dar este o falsă po- 
căinţă, şi nu cea după dreptate, cum ne învaţă Sfânta Biserică 
Ortodoxă, "mama noastră duhovnicească" (Galateni 4, 26). Când 
începem să ne pocăim şi de-abia am început şi ni se pare că de 
acum ne-am şi pocăit; sau de-abia am semănat şi vrem de acum să 
şi culegem roadele; sau nici nu am semănat şi vrem să culegem 
roadele. Da, putem constata că eşti încă un neisprăvit! 

O altă rătăcire este atunci când încolţeşte în noi mândria 
fariseului: că de-acum nu mai suntem ca ceilalţi oameni. în acest 
caz, vino la pocăinţa vameşului: "Dumnezeule, milostiv fii mie, 
păcătosul!"; vino la rugăciunea tâlharului, la rugăciunea desfrâ- 
natei, a femeii păgâne (canaaneancă), adică vino la rugăciunea în 
smerenie. Şi să zici că eşti un neisprăvit! 

Să nu umbli după minuni: vedenii, vise, şoaptele duhurilor rele, 
care vin de la diavol. Insist asupra acestor lucruri. Nici să umblaţi 
după senzaţii, stări sufleteşti extraordinare; chiar dacă ai astfel de 
stări, nu le spui decât la duhovnic. Dumnezeu ne poate întări ca 
începători şi prin astfel de bucurii duhovniceşti, dar acestea sunt 
pentru a ne încuraja, pentru ca apoi să ne obişnuim să continuăm 
nevoinţa. Iar când nu mai avem astfel de trăiri duhovniceşti, să nu 
credem că Dumnezeu ne-a părăsit, dimpotrivă, Dumnezeu vrea să 
ne întărească mai mult în credinţă şi să persistăm mai mult în 
credinţă, cu statornicie. Dacă însă, din ignoranţă, te mândreşti şi te 
arăţi nemulţumitor sau faci aprecieri mari despre tine, cu neso- 
cotinţă, aceasta se întâmplă pentru că eşti încă un neisprăvit. 

Să te conduci după raţiunea sănătoasă; luminată de Duhul 
Sfânt, după învăţătura de credinţă a Bisericii Ortodoxe. S-avem 
credinţă tare. Domnul nostru Iisus Hristos ne spune că dacă vom 
avea credinţă cât un găunte de muştar vom putea muta munţii 
(Matei 17, 20). Dar ce credeţi că trebuie să mutăm munţii? Sau să 
mergem pe apă ca pe uscat, ori să levităm, cum mint yoghini că 
fac? Nu! Nu acesta este scopul creştinului ortodox, să râvnească 
după lucruri extraordinare. Munţii stau bine acolo unde a rânduit 
Dumnezeu că trebuie să fie şi nu trebuie să-i mutăm. Noi trebuie să 
mutăm munţii păcatelor noastre: patimile şi viciile. 

în prim stadiu să ne despătimim de zavistie, ură, mânie, 
duşmănie, necredinţă, beţiu, vorbire în deşert, clevetire, desfrâu, 
perversiuni sexuale, iubire de arginţi, lăcomie a pântecelui etc. 

în al doilea stadiu se va produce despătimirea de imaginile şi de 
simţămintele păcătoase care persistă în simţurile noastre. 

Iar în al treilea stadiu se va curăţa inima de zgura păcatelor şi 
de-abia atunci vom avea adevărata rugăciune, adevărata smerenie 
şi adevărata evlavie. Până nu vei ajunge la această lucrare minu- 
nată, celelalte sunt păreri de sine amăgitoare şi fariseice. Dacă 
rămâi mereu în smerenie că eşti păcătos, atunci eşti sigur că te afli 
pe calea cea bună. Si, mai departe, să te încredinţezi lui Dumnezeu 
când te angajezi în această lucrare bună şi mântuitoare de suflet şi 
vei avea succes; dar să nu dai înapoi în faţa ispitelor; să nu te înşele 
bogăţiile şi grijile acestei lumi, nici să te descurajeze lipsurile şi 
umilirile. 

în orice treaptă duhovnicească ne vom afla, să ne smerim în faţa 
lui Dumnezeu şi a semenilor noştri şi să excludem părerile măreţe 
despre noi. Numai aşa vom putea scăpa de rătăcirile care pot avea 
loc. Iar când, cu ajutorul lui Dumnezeu, vei ajunge în treapta 
îndumnezeirii, să zici: "Suntem robi netrebnici, şi nu am împlinit 
decât ceea ce trebuia să facem" (Luca 10, 17). 

Să luăm aminte: să nu mâhnim harul lui Dumnezeu prin negli- 
jenţă şi să ne părăsească. "îmbrăcaţi-vă toţi întru smerenie unii faţă 
de alţii, pentru că Dumnezeu le stă-mpotrivă celor mândri, dar 
celor smeriţi le dă har" (1 Petru 5, 5; Iacob 4, 6). 

în smerenie să faci această pocăinţă prin "Rugăciunea lui Iisus" 
căci: "Bucurie mare se face în cer pentru un păcătos care se po- 
căieşte" (Luca 15-17). 

De ce "Rugăciunea lui Iisus" pentru toţi — revenire 

"Rugăciunea lui Iisus" — pentru toţi, pentru că în viaţa aceasta 
avem parte de tot felul de josnicii. Şi cu ce putem să ne luptăm cu 
ele? Cu numele lui Hristos! Deci toţi trebuie să ne rugăm şi să 
cerem ajutorul lui Hristos, nu numai cei iniţiaţi. Chiar dacă nu rea- 
lizăm 100%, Dumnezeu ne primeşte cu 60% şi cu 30%, după cum ne 
spune în "Pilda Talanţilor" (Matei 25, 14-30). A fost osândit numai 
cel care a îngropat talantul. Recomandăm cu toată puterea ca 
"Rugăciunea lui Iisus" să fie practicată de către toţi, pentru că vre- 
murile sunt de aşa natură. Astăzi, omul le iscodeşte pe toate, şi pe cele 
de sus şi pe cele de jos. Iar noi să venim în ajutor tineretului şi 
tuturor celor care-L caută pe Hristos şi să le recomandăm să strige 
14 



către Hristos Biruitorul. El este Păstorul cel Bun care se îngrijeşte de 
mântuirea noastră; Dumnezeu caută pe oaia cea rătăcită. 

însă cum lucrează Dumnezeu şi Providenţa Divină noi nu 
cunoaştem. Dumnezeu lucrează pentru fiecare păcătos în parte ca 
să-1 mântuiască. 

Am scris la mari duhovnici ca să adune pe lângă ei ucenici şi să-i 
înveţe practicarea "Rugăciunii lui Iisus". Noi, însă, nu trebuie să 
zicem că numai cel care are treapta cea mai înaltă a rugăciunii, 
harisma rugăciunii, poate să înveţe. Şi ca începător poţi să practici 
şi să înveţi din experinţa proprie, la nivelul la care ai ajuns. 
Recomand fiecărui creştin să se retragă într-o încăpere liniştită şi, 
la început, să se roage 15 minute pe zi, spunând "Rugăciunea lui Iisus". 

Părintele Cleopa: Dacă un credincios vine la mănăstire, participă 
la slujbele religioase, şi se roagă, zicând "Rugăciunea lui Iisus", 
sporeşte mai mult decât în cazul în care se roagă acasă? 

Părintele Mina: Dacă el vine la mănăstire şi duhovnicul îl învaţă 
să zică "Rugăciunea lui Iisus" şi îi recomandă cărţi ca să le citească, 
el va deprinde mai uşor rugăciunea. 

Este adevărat că există harisma rugăciunii, dar aceasta este un 
dar pe care îl dă Dumnezeu celor silitori şi râvnitori, care s-au 
desprins de grijile lumeşti. 

Noi, oricare am fi, să strigăm către Mântuitorul Iisus Hristos. 
Chiar dacă nu o să realizăm 100%, Dumnezeu ne va primi şi cu 
60%, şi chiar cu mai puţin, precum am aflat în "Pilda talanţilor". Să 
ne ostenim şi să pornim din locul în care ne aflăm şi să nu mai 
zicem că nu putem pentru că suntem păcătoşi. Dacă gândim aşa 
înseamnă că nu vrem să ne vindecăm. Să strigăm către Mântuitorul 
Iisus Hristos, fiind conştienţi că ne va ajuta. Şi atunci, începe de acolo 
de unde eşti. Când eşti în primejdie ca să te îneci pe mare, nu aş- 
tepţi ca să te îneci şi apoi să strigi către salvamar. 

Tot astfel şi-n rugăciune. Să ne golim cât mai mult de noi înşine, 
de iubirea de sine şi să ne rugăm Mântuitorului Iisus Hristos ca să 
ne lumineze, să ne înţelepţească, să ne curăţească de păcate şi să ne 
dea sănătate sufletească şi trupească. Trebuie să ne rugăm pentru 
că numai aşa ne putem apropia de Dumnezeu. Unirea cu Hristos 
se face prin curăţenie şi sfinţenie, iar harul curăţitor vine prin 
rugăciune. 

Domnul Iisus Hristos bate la uşa inimii, dar aşteaptă ca să ne 
curăţim inima şi să-i deschidem uşa inimii noastre. Din cele nouă 

fericiri aflăm că numai "cei curaţi cu inima vor vedea pe 
Dumnezeu". Din celelalte fericiri aflăm că vom moşteni pământul, 
vom fi mângâiaţi, vom fi săturaţi, vom moşteni împărăţia lui 
Dumnezeu. însă numai "cei curaţi cu inima, vor vedea pe 
Dumnezeu". Iar cei care au "inima curată", încă din această viaţă 
simt prezenţa lui Dumnezeu (Matei 5, 8). 

Dar, la început, prezenţa lui Dumnezeu este percepută ca 
lucrarea harului dumnezeiesc în noi. De aceea "Rugăciunea lui 
Iisus" este pentru toţi. Să îndemnăm pe toţi credincioşii să practice 
această rugăciune. 

Am fost în închisoare. (Părintele Mina Dobzeu a fost con- 
damnat, în timpul regimului comunist, la şapte ani de închisoare, 
pentru că a protestat împotriva scoaterii orelor de religie din şcoală 
şi introducerii orelor de ateism; a protestat şi împotriva Decretului 
410, prin care au fost scoşi călugării din mănăstiri). Acolo erau 
credincioşi care practicau "Rugăciunea lui Iisus". Chiar dacă nu 
aveau harisma rugăciunii, ajunseseră la o treaptă a rugăciunii, 
aveau pace sufletească, lacrimi şi bucurii duhovniceşti, aveau mân- 
gâiere în ispite, în dureri şi în necazuri. 

Dialog despre învăţarea "Rugăciunii lui Iisus" de către toţi 

creştinii 

Părintele Cleopa: Vă întreb acum, Prea Cuvioase Părinte, câteva 
lucruri practice. Sfinţia Voastră îmi spuneţi despre practicarea 
"Rugăciunii lui Iisus" în mănăstiri, unde, după cum ştim, este cel 
mai curat şi duhovnicesc loc din lume. Dar ce poate face creştinul 
care vieţuieşte în lume şi este prins în duhul lumesc al păcatelor? 
La serviciu lucrează într-un mediu mai puţin creştin şi de acolo 
vine cu mintea risipită şi, de multe ori, întunecată de păcate. Dacă 
se retrage într-o cameră şi începe să practice câte 15 minute 
"Rugăciunea lui Iisus", nu cred că reuşeşte să-şi adune mintea la 
cuvintele rugăciunii şi să ajungă la o anumită treaptă a "Rugăciunii 
lui Iisus". 

Părintele Mina: De aceea nici nu recomand acest lucru. Dacă vine 
la duhovnic, acesta n-o să-i spună de la început despre 
"Rugăciunea lui Iisus". La mărturisire, eu îl întreb când s-a mărtu- 
risit ultima dată şi unde, dacă citeşte zilnic canonul de rugăciune, 
dacă participă în fiecare sărbătoare la Sfânta Liturghie. Nu-i 

vorbesc dintr-o dată despre "Rugăciunea lui Iisus". Dar îi spun să se 
deprindă şi cu această rugăciune, s-o cunoască şi s-o rostească în 
toate împrejurările după puterile lui: la locul de muncă, pe drum 
şi în orice alt loc. 

Părintele Cleopa: Majoritatea creştinilor se află departe de 
"Rugăciunea lui Iisus"! 

Părintele Mina: Ii spun să aprindă seara şi dimineaţa candela şi să 
citească Rugăciunea de seară, Acatistul Maicii Domnului, Rugă- 
ciunea de dimineaţă. 

Părintele Cleopa: Canonul către Sfântul înger Păzitor, Canonul 
către Domnul Iisus Hristos, Canonul către Toţi Sfinţii, Psaltirea, 
Utrenia. . . 

Părintele Mina: îl învăţ mai întîi cu puţin. Nu-i spun multe pen- 
tru că el este abia la început. Dacă revine la mănăstire, îl întreb 
dacă a împlinit canonul de rugăciune dat şi dacă nu a mai făcut 
păcatele cele mari: desfrânări, avorturi, înjurături, beţie, blesteme 
şi celelalte păcate. Dacă nu s-a îndreptat, nu va primi binecu- 
vântarea să se împărtăşească. 

Părintele Cleopa: Creştinii care vieţuiesc şi lucrează în lume, chiar 
dacă nu fac păcate mari, au mintea risipită şi plină de duhurile 
lumeşti. De aceea trebuie ca, înainte de a practica "Rugăciunea lui 
Iisus", să-şi adune mintea. 

Părintele Mina: Şi călugării trebuie să-şi facă pravila, să-şi adune 
mintea şi să practice apoi "Rugăciunea lui Iisus". Care călugăr se 
poate mântui? Cel care păzeşte cele trei voturi monahale şi cele 
şapte Laude în rugăciune, smerenie, evlavie, curăţenie şi ascultare. 
Iar dacă nu le are nici pe acestea şi nu are nici răbdare, nici smere- 
nie, nici dragoste... 

Părintele Cleopa: Sfinţii Părinţi spun că progresul în "Rugăciunea lui 
Iisus", se face pe măsura curăţirii inimii, dar şi că această rugăciune 
ajută cel mai mult la curăţirea inimii de păcate. 

Părintele Mina: "Rugăciunea lui Iisus" este o rugăciune scurtă, 
prin care se realizează calitatea rugăciunii. Mintea ta este numai la 
aceste cuvinte ale rugăciunii: "Doamne Iisuse Hristoase, Fiul lui 
Dumnezeu, miluieşte-mă pe mine, păcătosul!" şi te pogori cu 
mintea în inimă. După o perioadă de timp, vom observa că orice 
rugăciune vom spune, ne vom coborî cu mintea în inimă. Mintea 
va spune cuvintele rugăciunii cu înţelegere, inima le primeşte cu 
afecţiune, iar voinţa pune de acord raţiunea cu afecţiunea, cele trei 

însuşiri dumnezeieşti care se află în noi, chipul lui Dumnezeu din 
noi. Când se întâlnesc acestea trei (raţiunea, simţirea şi voinţa) 
atunci începi să realizezi calitatea rugăciunii. Deci te vei deprinde 
cu aceasta şi vei realiza calitatea rugăciunii. Coborându-te cu min- 
tea în inimă, vei reuşi să realizezi calitatea rugăciunii. Iar atunci 
când vei citi un Acatist sau o altă rugăciune, te vei coborî cu mintea 
în inimă. La primele trepte ale rugăciunii este necesar să te oste- 
neşti. Când, însă, ai primit harisma rugăciunii neîncetate, ai de 
acum lucrarea harului dumnezeiesc. Este ca o maşină care urcă din 
greu un munte, iar când coboară, merge singură. 

Părintele Cleopa: Dar tot cu ispite! Mai mari ispite! 

Părintele Mina: Nu se poate fără ispite. Dar iată ce spun mulţi: 
"Nu mă apuc de rugăciune, pentru că o să am ispite!" înseamnă că 
nu ai credinţă şi crezi greşit că diavolul este mai puternic. Ţi-e frică de 
diavol şi nu de Dumnezeu. Apropie-te de Dumnezeu! Eşti ca un copil 
care se află lângă tatăl său şi vezi că vine un câine rău şi în loc să 
stai lângă tatăl tău, care te apără, tu fugi. Adică nu ai credinţă. 

Părintele Cleopa: Nu am spus că cel care are harisma rugăciunii 
neîncetate nu are credinţă! Am spus că este şi harisma rugăciunii, 
dar este şi luptă pe aceeaşi măsură. 

Sfântul Apostol Pavel ne spune că: 

"Ispita nu v-a cuprins decât la măsura omenească. Dar credin- 
cios este Dumnezeu Care nu va îngădui să fiţi ispitiţi mai mult 
decât vă stă-n putere, ci odată cu ispita vă va aduce şi calea de a ieşi 
din ea, ca s-o puteţi răbda" (1 Cor. 10, 13). 

Părintele Mina: Sigur că este o luptă, dar tu nu trebuie să te 
înfricoşezi. Dacă fugi de aceste lupte duhovniceşti şi de ispite 
înseamnă că nu ai credinţă. Este o mentalitate la călugării şi cre- 
dincioşii noştri: "Această rugăciune nu este pentru mine, ci pentru 
cei iniţiaţi, care sunt izolaţi în castelul cel de fildeş". Dar nu, Hristos 
este pentru toţi, şi deci, "Rugăciunea lui Iisus" este pentru toţi! Aşa 
au strigat către El păcătoşii, orbii, paralizaţii, demonizaţii, cărtu- 
rarii, vameşii... 

Tot păcătosul, oriunde ar fi el, trebuie să strige către 
Mântuitorul Iisus Hristos, chiar dacă unul va realiza 1 00% şi altul 
doar 10% din calitatea rugăciunii; chiar dacă nu o să facă acest 
exerciţiu de rugăciune zilnic, dacă deprinde "Rugăciunea lui Iisus", 
tot o va spune din când în când. Atunci când un creştin începe să 
se roage, el se află pe calea cea bună. Că el va realiza mai mult sau 

mai puţin, asta este cu totul altceva. Domnul nostru Iisus Hristos 
ce-a spus: "...cel ce nu-i împotriva noastră e pentru noi" (Marcu 9, 
40). Şi cel care a primit un singur talant, dacă-1 înmulţea, primea şi 
el binecuvântarea stăpânului său; mai mult, pentru că nu este 
împotrivă, va avea şi el parte de fericirea cea veşnică. 

Părintele Cleopa: Părinte Arhimandrit, din ceea ce am citit de la 
Sfinţii Părinţi, am ajuns la concluzia că este bine, acolo unde este 
posibil ca "Rugăciunea lui Iisus" să fie practicată sub îndrumarea şi 
binecuvântarea (hirotesia) unui duhovnic; îndrumare harică şi prin 
cuvânt. înţelegem apoi că aceia care vor să sporească mai mult şi să 
treacă de rugăciunea orală este bine să se îndrepteze spre marii 
duhovnici iniţiaţi în "Rugăciunea lui Iisus". 

Părintele Mina: De ce crezi acest lucru? 

Părintele Cleopa: Pentru că pot apărea ispite mari de înşelare, 
rătăcire etc. 

Părintele Mina: Iată ce înşelare poate apărea: cel care este cuce- 
rit de diavoli se încrede în vise, vedenii şi în sine. Da, este bine să 
avem un duhovnic, însă unii aleargă peste mări şi ţări ca să gă- 
sească un duhovnic mai iscusit, dar nu ascultă nici de cel simplu şi 
nici de cel iscusit. Aici este marea greşeală. 

Tot creştinul trebuie să aibă un duhovnic. Enoriaşii se mărturi- 
sesc la preoţii lor din parohie, alţii îşi găsesc duhovnici în 
mănăstiri. Creştinii care merg în pelerinaje la Sfintele Mănăstiri şi 
găsesc un duhovnic nu greşesc, ei caută un duhovnic mai iscusit. Asta 
nu înseamnă că cei care au rămas la parohie nu se mântuiesc. Fie- 
care va fi judecat după cum a lucrat cu harul şi darul primit de la Dumnezeu. 

Dar noi trebuie să scriem şi să propovăduim "Rugăciunea lui 
Iisus" pentru toţi, deoarece se găsesc suflete care sunt dornice să înve- 
ţe, apoi vor căuta şi duhovnici sporiţi în practicarea rugăciunii. 

Părintele Cleopa: Cunosc duhovnici care au rugăciunea minţii, 
dar care, din smerenie, evită să înveţe pe alţii. 

Părintele Mina: în general, nu cunosc, apoi nu toţi au darul de a 
învăţa. 

Părintele Cleopa: Părinte Arhimandrit, vă rog să concluzionăm, 
ca să rămână clar în mintea credincioşilor noştri. In primul rând 
este spovedania păcatelor la duhovnic. 

Părintele Mina: Corect. în îndrumarul pentru învăţarea 
"Rugăciunii lui Iisus" spun: "Să fii împăcat cu tine însuţi şi cu cei din 
jurul tău" (Matei 11, 25). 

Părintele Cleopa: împăcat, Spovedit şi, dacă are binecuvântare, şi 
împărtăşit. Dacă creştinul are păcate mari şi începe să practice de 
unul singur "Rugăciunea lui Iisus", poate spori în această lucrare? 

Părintele Mina: Dacă el a trăit în păcate mari şi începe să strige 
cu pocăinţă, din inimă, către Mântuitorul Hristos, Dumnezeu o să-1 
îndrepteze şi n-o să-1 lase în păcate. Prin judecăţile lui Dumnezeu, 
el poate veni la pocăinţă. Faptul că el începe să se roage înseamnă 
că este pe calea cea bună. 

Viaţa ne pune în diferite situaţii. Gândiţi-vă la Pelerinul rus. El 
a primit chiar harisma rugăciunii, dar era desprins de viaţa obiş- 
nuită; nu avea nici casă, nici masă. Era un pelerin cu candela rugă- 
ciunii aprinsă. Viaţa noastră, astăzi, este diferită; avem serviciu, 
muncim, avem obligaţii familiale, necazuri, ispite. Nu înseamnă că 
această rugăciune nu este şi pentru cei din lume, cu toate ispitele şi 
greutăţile lor. Dacă vorbim de cei iniţiaţi că aveau ispite mari, află 
că, pentru începători, Dumnezeu nu îngăduie decât ispite potrivite 
cu păcatele lor. 

Concluzia foarte clară la care trebuie să rămânem este: tot 
păcătosul trebuie să strige către Hristos. Cu atât mai mult călu- 
gărul, care are canon să se roage neîncetat. La călugărie, când 
primeşte metaniile, stareţul le binecuvintează şi zice: 

"Fratele nostru (N, monahul) primeşte sabia Duhului, care este 
Cuvântul lui Dumnezeu, spre rugăciunea cea de tot ceasul către 
Mântuitorul Iisus Hristos. 

Că este dator în toată vremea a avea în minte, în inimă, în cuget si în 
gura lui numele Domnului Iisus şi a zice: 

Doamne Iisuse Hristoase, Fiul lui Dumnezeu, miluieste-mă pe mine, 
păcătosul!" Observaţi că aceasta intră în canonul său, al monahului, 
ca rugăciune simplă, de pocăinţă şi nu-i mai trebuie o altă bine- 
cuvântare. Doar un îndemn. 

Creştinul are binecuvântarea să spună rugăciunile lui de creştin, 
începând cu Tatăl nostru. Pentru a practica şi "Rugăciunea lui 
Iisus", nu-i mai trebuie altă binecuvântare, doar hotărârea de a se 
ruga. 

Părintele Cleopa: Există, însă, în aceste cazuri (lipsa îndrumării 
duhovniceşti) posibilitatea ca începătorul să cadă în rătăciri; prac- 
tici yoghine, budiste etc. Cei care practică yoga, în timpul 
meditaţiilor, fiind sub influenţa duhurilor diavoleşti, experi- 
mentează stări sufleteşti păcătoase, pe care le atribuie greşit lucrării 

Duhului Sfânt. Spre exemplul, există o practică yoghină de "Tre- 
zire a energiei Kundalinii", în care se degajează şi se simte o 
căldură puternică. Aceasta este, însă, căldura desfrânării, stimulată 
şi amplificată de duhurile desfrânării. De fapt, foarte multe rătăciri 
se petrec astăzi în lume pentru că se confundă experienţe păcă- 
toase cu experienţele mistice. Ei spun: Am simţit o căldură puter- 
nică în inima mea! Am auzit un glas care mi-a spus!... Am văzut 
ceva! . . . Alţii, în timpul practicilor yoghine, fac desfrânări şi perver- 
siuni sexuale şi apoi, când li se arată diavolul şi le vorbeşte şi-i 
mângâie, cred greşit că este Dumnezeu. De aceea trebuie să avem 
un duhovnic la care să ne spovedim, să-i cerem sfatul şi binecuvân- 
tarea. 

Dascălii "Rugăciuni lui Iisus" ne învaţă: 

"O singură simţire, dintre toate simţirile necurate ale inimii 
păcătoase, poate fi întrebuinţată la nevăzuta slujire a lui 
Dumnezeu: întristarea pentru păcate, pentru cădere, pentru necu- 
răţie şi pentru pierderea sufletului. Această stare se numeşte pocă- 
inţă, plâns şi străpungere a inimii. Simţământul de pocăinţă face să 
amuţească toate celelate simţăminte necurate". De aceea, cea dintâi 
poruncă dată de Mântuitorul Iisus Hristos tuturor oamenilor este 
pocăinţa: "Pocăiţi-vă, că s-a apropiat împărăţia Cerurilor" (Matei 4, 1 7). 

Al doilea lucru important este să înceapă cu citirea zilnică a 
canonului de rugăciuni. (Rugăciunea de seară, Rugăciunea de di- 
mineaţă, Paraclisul Maicii Domnului ş. c. 1.) Când începe creştinul 
să se roage, înviază duhovniceşte. După o perioadă de timp, se va 
pune problema rugăciunii de calitate, a "Rugăciunii lui Iisus". 
Pentru că, dacă creştinul va începe să practice "Rugăciunea lui 
Iisus" fără aceşti primi paşi, este mai greu să progreseze şi să nu se 
rătăcească. 

Sunt mănăstiri în care se acordă o importanţă deosebită slujbe- 
lor bisericeşti (în special Utrenia şi Acatistul), munca binecuvântată 
şi canonul personal de rugăciune la chilie. Cine poate, să se roage 
şi cu "Rugăciunea lui Iisus". Aceste activităţi binecuvântate duc, în 
timp, la curăţirea minţii şi a inimii. Iar pe măsura acestei curaţii 
poţi să ajungi la rugăciunea de calitate. 

Părintele Mina: Noi, când am intrat în mănăstire am hotărât să 
terminăm cu viaţa lumească şi cu deprinderile păcătoase. Chiar dacă 
vii cu deprinderi bune din lume, şi acestea trebuie să fie supuse 
ascultării, pentru că au fost formate în duhul lumii. De acum tre- 

buie să te încadrezi în programul mănăstirii, care urmăreşte mân- 
tuirea tuturor. Ascultarea te modelează duhovniceşte. Tu nu eşti 
deprins să asculţi, să-ţi tai voia şi să faci după cum ţi se porunceşte, 
lucru care este de folos pentru mântuirea tuturor şi nu numai a ta, 
după cum gândeai în egoismul tău când erai în lume. Trebuie să 
accepţi ascultarea necondiţionată, pentru că de multe ori, vei fi 
ispitit pentru a te lepăda de tine, de omul cel vechi şi păcătos. 

Părintele Cleopa: Asta pentru că deprinderile bune pe care le 
avem sunt formate în duhul lumesc şi al păcatelor, şi nu în duhul 
mănăstirii. In lume munceşti pentru bani, din mândrie, pentru 
nevoi, pofte şi păcate trupeşti etc. 

//. îndrumar pentru practicarea 
"rugăciunii lui iisus" 



"Rugăciunea lui Iisus în practica isihastă" 

Preotul Academician Dumitru Stăniloaie, în lucrarea "Istoria isi- 
hasmului", menţionează faptul că Rugăciunea lui Iisus aparţine 
exclusiv Bisericii Ortodoxe. 

Mă adresez practic şi pe scurt începătorilor: 

Prima condiţie: Să fii împăcat cu tine însuţi şi cu cei din jurul 
tău. "...mergi mai întâi şi te împacă cu fratele tău..." (Matei 5, 24). 

Cu privire la loc, este biserica şi camera ta. Domnul nostru Iisus 
Hristos ne spune "Tu însă, când te rogi, intră în cămara ta şi, închi- 
zând uşa, roagă-te Tatălui tău care este în ascuns..." (Matei 6, 6), în 
linişte totală, în singurătate. In acest verset se înţelege şi interiori- 
zarea rugăcinii, care să-şi găsească trăire în suflet — cu sârguinţă, 
în minte — cu înţelegere şi în inimă, cu simţire afectivă; după cum 
zice Domnul Iisus Hristos: "împărăţia lui Dumnezeu este înlăuntrul 
vostru" (Luca 17, 21). 

Cum să ne rugăm? Domnul Iisus ne învaţă: "Aşa să vă rugaţi: 
Tatăl nostru..." (Matei 6, 9-13). Deci, la început, rostim rugăciunea 
Tatăl nostru şi apoi ne rugăm "neîncetat" ( 1 Tes. 5, 17) zicând 
"Rugăciunea lui Iisus". 

Urmează partea tehnică: stăm în genunchi sau pe un scăunel 
(înălţimea de circa 30 cm.) şi începem să rostim Rugăciunea lui 
Iisus, rugăciunea pustnicului, cu mintea coborând în inimă (dea- 
supra inimii), zisă rar, în ritmul inimii, astfel: "Doamne-Iisuse- 
Hristoase-Fiul lui Dumnezeu-miluieşte-mă pe mine, păcătosul!" 
Zicem rar, cu căinţă şi smerenie, căci suntem păcătoşi, concentrân- 
du-ne numai la aceste cuvinte, pe care le zicem cu înţelegere şi nu 
ne gândim la nimic altceva, nici bune, cu atât mai mult la cele rele. 
în timpul practicării rugăciunii încetează orice mişcare. 

Nu căutaţi senzaţionalul! Feriţi-vă de orice vedenie şi vise care 
vin de la diavoli. 

Durata exerciţiului pentru începători este de 10-15 minute. 

Efectul: se cultivă voinţa de a ne învăţa să stăm în relaţie cu 
Dumnezeu, ne dă tărie sufletească, se face simţită lucrarea harului 
dumnezeiesc care ne încinge cu putere de sus. 

1. Ne despătimim, adică ne izbăvim de vicii: ură, vrajbă, invidie, 
nerăbdare, răzbunare, beţie, lăcomie, desfrâu, zgârcenie, clevetire, 
vorbire în deşert etc. 

2. Ne despătimim de imaginea păcatelor care persistă încă în minte 
şi simţuri, de care încă trebuie să ne curăţim, stăruind în rugăciune. 

3. Se ajunge în treapta iluminării — stadiu în care harul dum- 
nezeiesc se face simţit cu putere şi rămâne în noi, curăţindu-ne de 
"zgura păcatului", cum zice Sfântul Apostol Pavel: 

"De asemenea, şi Duhul îi vine slăbiciunii noastre într-ajutor; că 
nu ştim să ne rugăm cum trebuie, dar Duhul însuşi mijloceşte pen- 
tru noi cu suspine de negrăit" (Romani 8, 26). Astfel se realizează 
acea pace duhovnicească (isihie) în întreaga noastră fiinţă. 

După exerciţiul de rugăciune zilnică, în cursul zilei, ori de câte 
ori ne vom aduce aminte, vom zice rugăciunea : "Doamne Iisuse". Iar 
când ne vom ruga, citind rugăciuni şi psalmi, să ne pogorâm cu 
mintea în inimă, ca şi inima să se roage. Domnul nostru Iisus 
Hristos ne zice: "Iată, Eu stau la uşă şi bat; de-Mi va auzi cineva 
glasul şi va deschide uşa, voi intra la el şi voi cina cu el şi El cu Mine" 
(Apocalipsa 3, 20). Astfel, cel mort cu duhul înviază, cel întinat se 
curăţeşte, iar cel pierdut se mântuieşte (Acatistul Sfintei Treimi). 

Această practică a rugăciunii lui Iisus se recomandă fiecărui 
creştin care vrea să-şi mântuiască sufletul său. Nimeni să nu zică: "Nu 
încep pentru că eu nu voi putea realiza sută la sută. Dumnezeu te 
va primi şi cu şaizeci la sută şi cu treizeci la sută şi chiar cu mai pu- 
ţin (Pilda Talanţilor, Pilda Semănătorului, Pilda cu lucrătorii viei). 

Către Cuvioşii Părinţi monahi şi Cuvioasele monahii. 
"A silitorilor este împărăţia lui Dumnezeu" 

Mulţi dintre monahi şi monahii sunt râvnitori pentru a rosti 
neîncetat rugăciunea pustnicului: "Doamne Iisuse Hristoase, Fiul lui 
Dumnezeu, miluieşte-mă pe mine, păcătosul", dar se plâng de nere- 
uşită. Care este cauza? N-au persistenţă. N-au statornicie şi stabi- 

litate în această lucrare. Practicarea "Rugăciunii lui Iisus" este o 
acţiune bună şi sfântă pentru tot creştinul. Este o nevoinţă princi- 
pală în vieţuirea monahală. Iar noi o tratăm superficial. 

Să luăm aminte! Nici o meserie sau profesie nu se învaţă numai 
încercând, ci trebuie să începem şi să avem continuitate din an în 
an şi să ne ridicăm din treaptă în treaptă. Altfel nu vom reuşi. Ce 
avem de făcut? In primul rând, să nu zicem: "Hai să încerc şi eu 
rugăciunea inimii". Ci "Ia să încep rugăciunea inimii şi să ajung 
practicant al rugăciunii neîncetate". 

Puteţi începe după îndrumarul pe care vi l-am prezentat ante- 
rior, care cuprinde toate aspectele practice pentru începători şi 
urmaţi zilnic acest program. Exersând timp de 10-15 minute, de 
câte doua-trei ori pe zi, te vei bucura de rezultate, sporind în rugă- 
ciune şi în viaţa de evlavie. 

Iar în timpul zilei, de câte ori îţi vei aduce aminte, de eşti la 
muncă, la birou sau pe drum, să zici: "Doamne Iisuse". Iar după un 
timp, vei observa că şi atunci când îţi faci pravila de rugăciune sau 
participi la cele şapte Laude, vei putea să te cobori cu mintea în 
inimă şi vei realiza calitatea rugăciunii, lucru pe care îl urmărim. 

Să nu mai zici că nu este pentru tine, pentru că eşti păcătos, 
începe de acolo, din starea cea de jos, de unde te afli, şi te va ajuta 
Mântuitorul nostru Iisus Hristos. 

Să ne imaginăm societatea omenească în ceea ce priveşte oa- 
menii bogaţi şi oamenii săraci. Oamenii bogaţi au datoria să ofere 
din avutul lor şi celor săraci şi bolnavi, în incapacitate de muncă; şi 
fac acest lucru la întâmplare, pentru că cei neajutoraţi cer, întind 
mâna, strigă. Dar statul se îngrijeşte în mod deosebit de lipsurile unei 
părţi din societate, care se află în nevoi şi pe care o aude cerând. 

Putem gândi că lucrurile sunt asemănătoare în legătura dintre 
Dumnezeu şi oameni. Cei foarte bogaţi în faţa lui Dumnezeu sunt 
Sfinţii. Din sfinţenia lor se hrăneşte tot păcătosul, dacă întinde 
mâinile şi se roagă sfinţilor. Dar Dumnezeu, Tatăl nostru cel 
ceresc, în lucrarea Sa de mântuire, îi are în vedere, în mod deo- 
sebit, pe aceşti "neajutoraţi", pe cei păcătoşi. Rămâne să audă 
strigătul: "Doamne Iisuse Hristoase, Fiul lui Dumnezeu, milueşte-mă 
pe mine, păcătosul!". 

înlătură trândăvia şi adaugă nevoinţă peste nevoinţă şi vei reuşi! 
Dă voinţă şi vei lua putere, ne spune Dumnezeu. 

"îndrăzniţi, Eu am biruit lumea (păcatul)", zice Domnul. 

///. SMERITA CUGETARE 



Ce este smerita cugetare? 

Părintele Cleopa Paraschiv: Părinţii Athoniţi ne învaţă să avem 
smerita cugetare când practicăm "Rugăciunea lui Iisus". Pentru că 
unirea minţii cu inima poate fi făcută numai cu lucrarea Duhului 
Sfânt, iar harul dumnezeiesc îl primim prin smerita cugetare şi prin 
împlinirea poruncilor lui Dumnezeu. De aceea creştinul trebuie să 
aibă ... "duhul umilit, inima înfrântă şi smerită..." (Psalm 50, 18) 

Mulţi folosesc diferite metode pentru a coborî mintea în inimă, 
dar calea cea mai uşoară este cea a duhului umilit, a pocăinţei şi a 
smeritei cugetări. 

Cel care începe să se roage va fi războit de patimile trupului, de 
oamenii păcătoşi şi de diavoli. Şi pentru că acest război este con- 
tinuu trebuie să ne rugăm neîncetat ( II Tes. 5, 17). 

Sfântul Ioan Gură de Aur ne spune: "Rugăciunea este respiraţia 
sufletului omului duhovnicesc". Aşa cum prin respiraţie, omul tru- 
pesc atrage aerul din jurul său şi inspiră din el vitalitate şi forţă, 
tot astfel, prin rugăciune, sufletul se deschide în faţa Duhului 
Sfânt, care este pretutindeni prezent şi primeşte de la El viaţă şi 
putere duhovnicească. In acest fel, paralel cu respiraţia trupului se 
va desfăşura, ca o altă respiraţie, cugetarea neîncetată (cu smerită 
cugetare) la Domnul nostru Iisus Hristos, unită cu simţirea inimii. 

Domnul nostru Iisus Hristos ne spune: "Luaţi jugul Meu asupra 
voastră şi învăţaţi de la Mine că sunt blând şi smerit cu inima şi veţi 
avea odihnă sufletelor voastre" (Matei 11, 29). 

Smerenia creştină este un dar dumnezeiesc şi o cunoaştere de 
sine, în raport cu Dumnezeu şi cu semenii noştri. Darul smereniei 
creştine trebuie păstrat şi sporit, fiind, totodată, o virtute creştină. 

Smerenia creştină este lumina în care putem vedea Lumina- 
Dumnezeu, după cum ne spune psalmistul: "Intru lumina Ta vom 
vedea Lumină" (Psalm 35, 10). 

Cuviosul Siluan Athonitul ne spune: "Oamenii nu învaţă smere- 
nia şi pentru mândria lor nu pot primi darurile Duhului Sfânt şi, 
de aceea, întreaga lume suferă. 

Dacă oamenii ar cunoaşte pe Domnul şi ar şti cât de milostiv, 
smerit şi blând este, într-un singur ceas s-ar schimba faţa întregii 
lumi şi în toate ar fi o mare bucurie şi dragoste dumnezeiască". 

Sfântul Ioan Scăraru ne spune că "smerita cugetare, este un har 
fără de nume al sufletului, având nume doar pentru cei care au 
gustat experienţa ei". 

Iar Cuviosul Siluan Athonitul zice: "Oamenii nu cunosc puterea 
smeritei cugetări şi de aceea sunt atraşi spre cele pământeşti şi spre 
mândria minţii. Dacă oamenii ar afla puterea smeritei cugetări, 
atunci ar părăsi celelate ştiinţe şi învăţături şi ar căuta numai 
învăţătura duhovnicească a smeritei cugetări. Dar fără Duhul Sfânt, 
oamenii nu pot cunoaşte puterea smeritei cugetări". 

Smerita cugetare curăţeşte inima cu lacrimile duhovniceşti şi o 
umple de pace prin venirea Duhului Sfânt. 

Smerita cugetare este uşa împărăţiei lui Dumnezeu, iar cei care au 
intrat prin ea vin la Dumnezeu. Iar fără smerita cugetare, zadarnică 
este toată osteneala şi cu multe dureri şi necazuri calea mântuirii. 

Smerita cugetare avem atunci când pe toţi oamenii şi pe toată 
făptura îi vom vedea mai buni ca noi. 

Smerenia este comoara tuturor virtuţilor. Ea ascunde toate vir- 
tuţile şi, în final, se ascunde şi ea. 

Cum putem să dobândim smerita cugetare? 

Smerita cugetare se naşte în om şi prin rugăciune. Pentru că, 
atunci când are cineva nevoie de ajutorul lui Dumnezeu, face multe 
rugăciuni şi, pe cât le înmulţeşte pe acestea, pe atât darul Duhului 
Sfânt smereşte inima sa. 

Puterea diavolului, când aude numele Domnului Iisus Hristos 
chemat în rugăciune, de către cel ce se roagă (cu smerită cugetare) 
începe să se clatine. Atunci diavolul aţâţă în om toate patimile, 
căutând să-1 întrerupă pe creştin de la rugăciune şi să-1 înspăi- 
mânte. Pentru că lucrarea patimilor şi a demonilor sunt legate 
între ele, căci demonul lucrează prin mijlocirea patimilor. 

Deci când, în vremea practicării "Rugăciunii lui Iisus", vom simţi o 
deosebită fierbere a patimilor, să nu cădem în deznădejde si tulburare 

din această pricină. Dimpotrivă, să ne îmbărbătăm si să ne pregătim 
pentru o nevoinţă mai puternică, ca unii ce simţim în chip vădit că 
rugăciunea a început să producă în noi lucrarea (de curăţire) care îi 
este proprie. 

Mintea, păzitorul inimii 

Paza minţii (trezvia) este o lucrare duhovnicească a creştinului 
prin care cu ajutorul harului dumnezeiesc, se izbăveşte de gân 
durile şi de cugetele cele rele. Iar dacă nu greşim cu gândul, nu 
vom greşi nici cu imaginaţia, nici cu cuvântul şi nici cu fapta. 

Lucrarea minţii este atunci când stăm cu atenţia minţii în inimă 
şi, prin chemarea numelui lui Dumnezeu, înlăturăm orice gând 
care ar încerca să pătrundă în inimă. 

Iar rugăciunea minţii o are cel care se întăreşte cu atenţia în 
inimă şi de acolo înalţă rugăciunea către Dumnezeu. Rugăciunea 
minţii este rugăciunea făcută cu luarea aminte de sine, fără gân 
duri, fără cugete rele şi fără imaginaţie. 

Când în timpul practicării "Rugăciunii lui Iisus" observăm în 
noi gânduri rele şi tulburare de patimi, Sfinţii Părinţi ne spun să 
înlocuim cuvântul păcătosul cu cuvântul patimii care ne luptă în 
acel moment. Această simţire conştientă a patimilor noastre va 
aduce o smerenie mai profundă a minţii noastre, pregătindu-o, ast- 
fel, pentru a primi harul curăţitor de patimi. 

Spre exemplu: 

Dacă ne luptă patima desfrânării, să ne rugăm: "Doamne Iisuse 
Hristoase, Fiul lui Dumnezeu, miluieşte-mă pe mine, desfrânatul.'". 

Dacă zavistuim pe aproapele pentru darurile fireşti şi dum- 
nezeieşti pe care le are, să ne rugăm: "Doamne Iisuse Hristoase, Fiul 
lui Dumnezeu, miluieşte-mă pe mine, zavisnicul!" . 

Dacă ne mândrim, să ne rugăm: "Doamne Iisuse Hristoase, Fiul lui 
Dumnezeu, miluieste-mă pe mine, cel mândru.'". 

Dacă avem gânduri de hulă, să ne rugăm: "Doamne Iisuse 
Hristoase, Fiul lui Dumnezeu, miluieste-mă pe mine, hulitorul'.". 

Dacă suntem nemulţumiţi, să ne rugăm: "Doamne Iisuse Hristoase, 
Fiul lui Dumnezeu, miluieşte-mă pe mine, cel nevrednic de darurile Tale!". 

Dacă suntem împietriţi la inimă, să ne rugăm: "Doamne Iisuse 
Hristoase, Fiul lui Dumnezeu, miluieşte-mă pe mine, nesimţitorul!" şi aşa 
mai departe, cu celelalte patimi care ne luptă. 

Astfel, păzindu-ne mintea, vom lovi cu smerita cugetare orice 
gând rău de piatra Hristos. Iar rugăciunea noastră nu va mai fi 
mecanică, monotonă şi lipsită de atenţie, ci vom petrece într-o con- 
tinuă pocăinţă, pregătindu-ne pentru a primi harul dumnezeiesc 
curăţitor, de patimi. 

în timpul practicării "Rugăciunii lui Iisus" cu smerită cugetare, 
inima noastră se va încălzi, iar această căldură va ajuta mintea să se 
coboare în inimă şi să rămână acolo, rugându-se. 

Curăţia minţii şi a inimii prin gânduri bune 

Rugăciunea lui Iisus curăţeşte inima, iar curăţirea inimii spo- 
reşte rugăciunea. Dar nu ajunge numai rugăciunea pentru 
curăţirea minţii şi inimii noastre. Nu foloseşte la nimic dacă ne 
rugăm, postim şi priveghem zile întregi, iar mintea noastră este 
plină de gânduri rele faţă de aproapele. 

Pentru că din minte, gândurile rele se pogoară în inimă şi-1 fac 
pe om fiară. Deoarece "din inimă ies toate relele" (Matei 15, 19) şi 
"din prisosul inimii vorbeşte gura " (Luca 6, 45). 

Dumnezeu, însă, vrea să avem "inima curată". Iar inima noastră 
este curată atunci când nu îngăduim să treacă prin mintea noastră 
gânduri rele faţă de semenul nostru, fie că avem sau nu dreptate. 

O rugăciune spusă cu inima murdară de gânduri rele va murdă- 
ri şi rugăciunea, căci gândul preamurdar învinge gândul rugăciu- 
nii. Pentru că dacă punem mir peste ulei stricat, se strică tot mirul. 

Un gând bun şi curat are mai mare putere decât orice nevoinţă 
am face, pentru că gândurile bune paralizează gândurile rele şi 
diavoleşti înainte de atac, ne spune Cuviosul Paisie Aghioritul. 

Datorită firii noastre căzute, a păcatelor, a ispitelor care vin de 
la oameni şi de la diavoli, vom avea gânduri rele. 

De aceea, creştinul trebuie să facă în mintea sa o fabrică de gân- 
duri bune, în care să facă numai gânduri bune, iar gândurile rele 
să le schimbe în gânduri bune, având ca temelie smerita cugetare. 

Prin gândurile rele, de judecare şi nedreptate asupra aproa- 
pelui, împiedicăm venirea harului dumnezeiesc şi lăsăm pe diavol 
să lucreze liber asupra noastră. însă gândurile curate pe care le cul- 
tivăm în inima noastră, căutând să vedem numai părţile bune ale 
semenului nostru, au mai mare putere decât toată nevoinţă pe care 
am face-o şi ne ajută mai eficient. 

Fiecare creştin trebuie să ajungă să le vadă pe toate curate. 
Sfântul Apostol Pavel ne spune: "Toate sunt curate celor curaţi. Dar 
pentru cei întinaţi şi necredincioşi nimic nu este curat, dimpotrivă, 
lor li s-au întunecat şi mintea şi credinţa" (Tit 1, 15). 

îndrumar pentru dobândirea smeritei cugetări cu ajutorul 
"Rugăciunii lui Iisus" 

Viaţă creştinului trebuie să fie o continuă pocăinţă. Iar acest 
lucru se poate realiza practicând "Rugăciunea lui Iisus". 

1. In primul rând, trebuie să fii împăcat cu tine însuţi şi cu 
fratele tău, iertând totul, chiar dacă ai sau nu ai dreptate (Matei 5, 
24; 11, 25) şi curăţindu-ţi sufletul prin Taina Sfintei Spovedanii. 

2. înainte de a ne ruga, trebuie să ne curăţim mintea şi inima 
prin gânduri şi fapte bune. Pentru că prin gândurile rele, de jude- 
care şi nedreptate asupra aproapelui, împiedicăm venirea harului 
dumnezeiesc şi lăsăm pe diavol să lucreze liber asupra noastră. 

însă gândurile curate pe care le cultivăm în inima noastră, cău- 
tând să vedem numai părţile bune ale semenului nostru, au mai 
mare putere decât toată nevoinţa pe care am face-o şi ne ajută mai 
eficient. Trebuie să-i vedem pe toţi oamenii, toată făptura şi chiar 
pe diavoli mai buni ca noi. (Prin păcate devenim robi ai diavolilor 
şi, deci, suntem mai răi ca ei.) 

3. Apoi să facem un exerciţiu, practicând "Rugăciunea lui Iisus", 
în linişte totală şi în singurătate, de cel puţin două ori pe zi, câte 15 
minute. în timpul acestui exerciţiu suntem atenţi cu mintea şi orice 
gând bun sau rău pe care îl avem îl lovim de Piatra Hristos, zicând 
"Rugăciunea lui Iisus" cu smerită-cugetare. Vom deveni mai inte- 
riorizaţi şi mai conştienţi de păcatele noastre dacă înlocuim cuvân- 
tul "păcătos" prin cuvântul ce reprezintă gândul sau patima care ne 
luptă. 

Sfinţii Părinţi neptici spun că: "O singură simţire dintre toate 
simţirile necurate ale inimii păcătoase poate fi întrebuinţată în 
practicarea Rugăciunii lui Iisus, întristarea pentru păcate, pentru 
cădere, pentru necurăţie şi pentru pierderea sufletului. Simţămân- 
tul de pocăinţă face să amuţească toate celelalte simţăminte necu- 
rate ale inimii. De aceea, cea dintâi poruncă dată de Mântuitorul 
Iisus Hristos oamenilor este pocăinţa: "Pocăiţi-vă, că s-a apropiat 
împărăţia Cerurilor" (Mt. 4, 17). 

Spre exemplu, dacă ne luptă desfrânarea, vom spune: "Doamne 
Iisuse Hristoase, Fiul lui Dumnezeu, miluieşte-mă pe mine, desfrânatul.'". 

Dacă ne luptă zavistia pentru darurile fireşti şi duhovniceşti ale 
aproapelui, vom spune: "Doamne Iisuse Hristoase, Fiul lui Dumnezeu, 
miluieşte-mă pe mine, zavistnicul!" . 

Iar atâta timp cât suntem luptaţi de patimi, să strigăm din toată 
inima şi cu toată convingerea: "Doamne Iisuse Hristoase, Fiul lui 
Dumnezeu, miluieşte-mă, pe mine îndrăcitul!" . 

Dacă ne luptă mânia, vom zice: "Doamne Iisuse Hristoase, Fiul lui 
Dumnezeu, miluieşte-mă pe mine, ucigătorul de oameni!" ş.a.m.d. 

In acest fel, rugăciunea noastră nu va mai fi monotonă şi 
mecanică, ci va deveni conştientă, interiorizată şi concentrată. Este 
bine să ne rugăm astfel până când darul dumnezeiesc se va pogorî 
asupra noastră, curăţindu-ne de păcate şi alungând pe diavoli. 
După aceasta, să continuăm nevoinţa cu smerita cugetare şi 
"Rugăciunea lui Iisus" în timp ce desfăşurăm alte activităţi, pentru 
că diavolii şi oamenii păcătoşi ne vor ispiti cu mândria, mânia, des- 
frânarea şi celelate patimi, pentru a ne doborî duhovniceşte. 
Rugăciunea o zicem rar, cu atenţie, cu smerită cugetare şi nu tre- 
buie să ne speriem şi să renunţăm când vom vedea în noi stârnin- 
du-se patimile şi diavolii, pentru că acesta este semnul că a început 
lucrarea curăţitoare de patimi. 

în timpul zile şi înainte de culcare să spunem "Rugăciunea lui 
Iisus" cu smerită cugetare, pe respiraţie sau pe pulsul inimii. 

Iar când mintea ne este tulburată de duhurile lumeşti şi dia- 
voleşti şi nu ne putem ruga în gând, să spunem rugăciunea cu voce 
tare sau în şoaptă. 

Lucrarea "Rugăciunii lui Iisus" trebuie să fie tainică, iar atunci 
când suntem solicitaţi la ascultări binecuvântate, să le împlinim cu 
dragoste creştinească. 

Ce vom obţine? Se cultivă voinţa de a ne ruga, se face simţită 
lucrarea harului dumnezeiesc care ne curăţeşte de patimi, avem 
smerită cugetare, pace şi bucurie duhovnicească. 

Cuviosul Siluan Athonitul ne învaţă: "Foarte bun lucru este a 
învăţa smerenia lui Hristos, cu ea viaţa creştină este uşoară şi fru- 
moasă şi toate se fac dragi inimii. Numai celor smeriţi li se arată pe 
Sine Domnul prin Duhul Sfânt. Dar dacă nu ne smerim, nu vom 
vedea pe Dumnezeu". Iar dacă nu ne smerim, darul Duhului Sfânt 

se va îndepărta de la noi şi vom cădea în patimi trupeşti şi în curse- 
le oamenilor păcătoşi şi ale diavolilor. 

Cât timp suntem începători în practicarea "Rugăciunii lui Iisus" 
trebuie să fim atenţi la muncile care solicită atenţia şi sunt pericu- 
loase (conducerea unui autoturism, a unui utilaj, traversarea 
străzilor, a liniilor ferate, etc). 

Greşeli în practicarea "Rugăciunii lui Iisus 

1 . Creştinul care practică "Rugăciunea lui Iisus" trebuie să aibă 
dreaptă socoteală. Asceza aspră, postul şi privegherea, pentru a 
primi darurile dumnezeieşti, îl pot conduce pe nevoitor la mândrie 
şi chiar la ieşirea din minţi. Dacă, în timpul practicării "Rugăciunii 
lui Iisus", ne vom considera mai buni ca semenul nostru, nu ne 
aflăm pe calea smeritei cugetări, lucrarea noastră făcându-se cu 
duh de mândrie. 

2. Există creştini care practică "Rugăciunea lui Iisus" cu scopul 
de a ajunge în scurt timp la vederea "Luminii dumnezeieşti" şi, 
nereuşind, îşi pierd râvna sau deznădăjduiesc. Nevoitorul trebuie 
să ştie că acest lucru nu se întâmplă imediat, ci după mulţi ani, 
atunci când ajungem la smerenia în care vom putea vedea Lumina 
dumnezeiască. 

3. Altă greşeală este atunci când dăm importanţă metodelor 
psihotehnice de practicare a "Rugăciunii lui Iisus", considerându-le 
miraculoase. 

4. Altă greşeală este atunci când vrem să trecem prea repede de 
la o treaptă de rugăciune la alta. De asemenea, nu trebuie să ne 
gândim prea mult în ce treaptă de rugăciune ne aflăm. 

5. O altă ispită a "Rugăciunii lui Iisus" este cea legată de lacrimi. 
Atunci când "Rugăciunea lui Iisus" rămâne în minte, ochii varsă 
multe lacrimi duhovniceşti. Dar acest lucru nu este întotdeauna 
obligatoriu. De asemenea, pot apărea şi lacrimi rele. 

6. Nu căutaţi senzaţionalul. Fugiţi de vedenii şi vise, pentru că sun- 
tem păcătoşi şi nu suntem vrednici de descoperiri dumnezeieşti. 

Vieţuirea creştină. întrebări şi răspunsuri 

Părintele Cleopa: Prea Cuvioase Părinte Stareţ, vă rugăm să ne 
spuneţi câteva cuvinte despre reactivarea mişcării "Rugul Aprins". 

Părintele Mina: Problema pe care o pune această mişcare du- 
hovnicească este următoarea: Ce opunem noi creştinii ortodocşi 
secularizării, modernismului şi mişcărilor anticreştine? 

Părintele Ierodiacon Cleopa Paraschiv recomandă o mişcare 
mai amplă, cunoscută în trecut, sub numele de "Rugul Aprins". Are 
un caracter moral, dogmatic şi mistic incontestabil. Reactivarea 
acestei mişcări duhovniceşti este pornită dintr-o râvnă curată, cu 
bune intenţii de trezire duhovnicească. Se propune un program şi 
mijloacele care conduc la realizarea acestui scop şi îndeamnă cleri- 
ci şi laici, ca să participe efectiv la această trezire sufletească. 

Este bine să menţionăm că expresia "Rugul Aprins" este biblică, 
o întâlnim în cartea "Ieşire", când Moise era cu turmele de oi în 
muntele lui Dumnezeu, la Horeb, "iar îngerul Domnului i s-a arătat 
într-o pară de foc din mijlocul unui rug, şi (Moise) a băgat de 
seamă că rugul ardea, dar rugul nu se mistuia" (Ieşire, 3, 2). 

De la acest mister a luat denumirea mişcarea isihastă de la 
Mănăstirea Antim în anul 1945. Tema este biblică şi conduce la 
ideea de a aprinde râvna pentru o trezire la viaţa spirituală, aseme- 
nea rugului care ardea şi nu se mistuia. Biserica Ortodoxă vede în 
acest mister taina întrupării lui Dumnezeu din Fecioara Măria, care 
a primit în preacurat trupul ei focul dumnezeirii şi nu a ars. Şi noi 
primim focul dumnezeirii nu pentru ca să ne ardă, ci ca să ne 
curăţească de toată întinăciunea, când chemăm numele lui Hristos 
şi când în smerenie facem pocăinţă; dar, în special, când primim 
Sfânta împărtăşanie. 

în această lucrare sfântă trebuie să vedem prezenţa lui 
Dumnezeu şi să ne apropiem cu frică şi cu cutremur, precum îl 
atenţionează Dumnezeu pe Moise: "De aici mai departe să nu te 
apropii!; scoate-ţi încălţămintea din picioare, că locul pe care stai 
este pământ sfânt! Nu te apropia aici!" (Ieşire 3, 5). Cu alte cuvinte, 
Domnul a zis: de locul cel sfânt şi de Dumnezeu apropie-te cu 
curăţia cugetului şi a inimii, şi nu cu îndrăzneală şi neruşinare sau 
cu nesocotinţă, ci cu frică şi cu cutremur, căci în acest loc este 
Domnul. Şi înţelege de aici că şi noi, prin chemarea numelui 
Domnului Iisus în cugetul şi în inima noastră, vom aprinde 
dragostea de Hristos. Duhul Sfânt să ardă în noi zgura păcatului, 
să ne curăţească cu focul care arde, dar nu ne mistuie, ci ne 
sfinţeşte cu numele Său cel Sfânt: "Foc am venit să arunc pe pământ 
şi cât aş vrea să fie acum aprins!" (Luca 12, 49). 

Mişcarea "Rugul Aprins" a fost organizată de către clerici şi 
mireni, toţi intelectuali de marcă: scriitori, medici, pictori, muzi- 
cieni, studenţi. Importantă era practicarea "Rugăciunii lui Iisus". 
Părintele Arhimandrit Sofian Boghiu spunea că, la acea vreme, exista 
puţină bibliografie mistică în limba română, iar cei care participau 
la şedinţele "Rugului Aprins" susţineau referate în legătură cu isi- 
hasmul şi "Rugăciunea lui Iisus". 

La aceste şedinţe a participat şi părintele rus Ioan Kulighin, care 
avea "Rugăciunea inimii" şi îi iniţia pe membrii grupului în această 
practică. Conducătorul mişcării, poetul, gazetarul şi marele om de 
cultură Daniil Tudor a fost iniţiat, pentru a practica "Rugăciunea 
lui Iisus", de către părintele Ioan Kulighin. 

Această mişcare, ce şi-a avut început de a fiinţa cu preocupări 
isihaste, astăzi o reactivăm prin ceea ce numim noi: "Rugăciunea 
lui Iisus pentru toţi", căci vremurile ne duc în mod excesiv la toate 
josniciile ce se propagă în societatea zilelor noastre, iar noi venim 
să le contrapunem practica "Rugăciunii lui Iisus pentru toţi". 

Ideea îşi găseşte oarecum ecou în inimile multor teologi, mai 
ales ale acelora care au trecut prin suferinţele grele ale temniţei 
comuniste. Aceştia (credincioşi, călugări, preoţi), fiind în izolare 
şi în prigoană, supuşi la grele încercări şi suferinţe, mărturisesc că 
nu le lipsea practica "Rugăciunii inimii", aşa cum vedem din 
cuvintele Părintelui Sofian Boghiu. Iată o mărturie în legătură cu 
Crăciunul petrecut în anul 1949, la Aiud, în închisoare: "După 
deşteptare şi deschidere, folosind timpul în care miliţienii erau 
ocupaţi cu programul lor până în jurul orelor 9-10; programul 
nostru cuprindea: rugăciunile şi psalmii dimineţii, făcute în 
comun; citirea unui capitol sau a unei pericope evanghelice, din 
memorie; comentariu exegetic al pericopei, actualizarea ei, ra- 
portată la persoana proprie (...) şi apoi, firesc, la rugăciunea 
inimii (isihastă), cunoscută celor mai vechi în închisoare din 
scrierile Sfinţilor Părinţi, Grigorie Palama şi Teodor Studitul ..." 
(Imn pentru crucea purtată", de Virgil Maxim, Editura Gardian, 
Timişoara, 1997). 

Noi nu facem altceva decât să reactivăm această practică a 
"Rugăciunii isihaste", "Rugăciunea lui Iisus pentru toţi", motivaţi de 
josniciile care au invadat în societatea zilelor noastre. Când vorbim 
de "Rugul Aprins", să luăm aminte că e momentul să-i dăm extin- 
dere în viaţa Bisericii; "Rugul Aprins" să aprindă şi viaţa Clerului 

Bisericii noastre, unde să se vadă mai multă râvnă pentru slujirea 
în mai multă evlavie, rugăciune şi pocăinţă a preotului. 

Mă voi referi la câteva exemple de clerici care s-au distins ca 
mari nevoitori şi duhovnici. 

Prea Cuviosul Părinte, Ieroschimonahul Daniil Tudor, stareţ la 
Mănăstirea Rarău, între anii 1954-1958, om cu vastă pregătire cul- 
turală şi mare teolog, nevoitor în viaţa de sihăstrie, practicant al 
Rugăciunii isihaste. A fost bun duhovnic şi îndrumător al acelora 
care i-au fost ucenici. Când mişcarea "Rugul Aprins" a fost interzisă 
de autorităţile comuniste, Ieroschimonahul Daniil Tudor a fost 
condamnat la 25 de ani de închisoare şi a murit ca martir în 
închisoarea de la Aiud. 

Părintele stareţ Arhim. Ioan Ilarion, de la Mănăstirea Sihăstria 
Rarău, ucenic al părintelui Daniil Tudor la Mănăstirea Rarău, între 
anii 1956-1958, arată, într-un articol publicat în luna ianuarie 
2003, viaţa de evlavie pe care părintele Daniil Tudor o imprimase 
ucenicilor săi în practica "Rugăciunii isihaste": "vedeam fraţi tineri, 
de 16-17 ani, cu metaniile în mână, tăcuţi şi senini... când se întâl- 
neau doi fraţi prin curtea mănăstirii, se închinau unul în faţa 
celuilalt, de fiecare dată îşi ziceau "binecuvântaţi" cu mare evlavie şi 
respect (...)". în răstimpuri, fraţii se opreau din muncă, stăteau în 
genunchi şi se rugau chiar acolo, sub cerul liber (...); asta era una 
dintre ascultările date de stareţ: în mănăstirea Rarău nu se muncea 
niciodată o oră întreagă. O jumătate de oră munceai, o jumătate de 
oră trebuia să citeşti sau să te rogi. Fiecare călugăr avea mătăniile 
la brâu şi o trăistuţă din lână, pusă pe după cap, pieziş, în care 
obligatoriu purta o carte de rugăciuni. îi vedeai chiar şi pe monahii 
ciobani, în vârf de munte, îngenunchiaţi între oi, cu palmele încleş- 
tate de rugă. Aşa umbla şi stareţul, îmbrăcat modest, ca un simplul 
monah. Rugăciune, rugăciune, rugăciune-neîntr eruptă, acesta era 
principalul lui îndemn(...). 

Avea mereu "Rugăciunea lui Iisus" în suflet (...). Ştia şase limbi 
străine la perfecţie, toată noaptea se ruga şi citea (...); atunci când 
ne învăţa cum să ne rugăm şi ce înseamnă "Rugăciunea inimii", 
amintea, adesea, "despre puternica lui experienţă mistică pe care a 
trăit-o...". 

în zilele noastre putem aminti alte exemple de stareţi spre care 
se îndreaptă credincioşii pentru a găsi îndrumători de viaţă 
duhovnicească, duhovnici cu viaţă îmbunătăţită în mănăstire 

(Arhim. Arsenie Papacioc, Arhim. Ioanichie Bălan, Arhim. Teofil 
Părăianu, Protos. Iustin Pârvu, Ierom. Adrian Făgeţeanu...). 

Un stareţ, după ce are numirea de stareţ şi cunoaşte atribuţiile 
administrative, trebuie să fie un părinte duhovnicesc, pentru ca, 
prin exemplul vieţii lui, să îndrume pe fii săi duhovniceşti — 
ucenicii lui. Stareţului pe lângă îndatoriile sale adminstrative, nu 
trebuie să-i lipseacă viaţa de evlavie şi rugăciune permanentă, în 
care îşi află împlinirea sa duhovnicească, fiind cu luare aminte la 
cuvintele Domnului Iisus Hristos: "Privegheaţi şi vă rugaţi, ca să nu 
intraţi în ispite" ( Matei 26, 41). 

După cuvântul Domnului, stareţul să îndrume la viaţa de ne- 
voinţă şi de trăire duhovnicească şi, în mod deosebit, la paza minţii, 
paza limbii, înfrânarea şi pravila mare şi de calitate. Iar ca păstor 
de suflete, să nu-i lipsească tactul pastoral, având exemplul pe Iisus 
Hristos — Păstorul cel Bun, care s-a dăruit în slujba oamenilor 
până la jertfa supremă. 

Un stareţ cu o pregătire spirituală şi culturală la cerinţele 
vremii actuale trebuie să fie cu deschidere şi dăruire prin acte 
filantropice, şi anume: ca duhovnic, să fie la dispoziţia cre- 
dincioşilor; ca bun îndrumător, să le răspundă la problemele lor 
multiple şi la diferitele lor necazuri; omului obidit să-i fie sprijin 
şi ajutor. Să construiască, să susţină material şi finaciar în spirit 
samarinean orfelinatele, azilele de bătrâni, spitalele şi persoanele 
defavorizate. 

Ca exemplul menţionăm pe Prea Cuviosul Părinte Stareţ Iustin 
Pârvu de la Mănăstirea Petru-Vodă, din Mitropolia Moldovei şi 
Bucovinei. 

Personal, am binecuvântarea Sfântului Sinod al Bisericii 
Ortodoxe Române de a propovădui practica isihastă şi "Rugă- 
ciunea lui Iisus" şi, din anul 1993, merg prin parohii, prin 
mănăstiri şi prin centrele culturale, peste tot, unde sunt invitat, şi 
propovăduiesc despre învăţarea şi practicarea "Rugăciunii lui 
Iisus". 

Toţi preoţii Bisericii Ortodoxe au pregătire cultural-teologică, 
Seminarul şi Facultatea de Teologie, iar alţii şi alte studii. Toţi 
preoţii care fac parte din Clerul Bisericii Ortodoxe au hirotonia şi 
pregătirea de a predica Evanghelia lui Hristos. Prin faptul că li se 
încredinţează o parohie, se consideră că sunt pregătiţi şi capabili să 
conducă pe credincioşi la limanul mântuirii. 

Dar, la pregătirea pe care o are pentru a adminstra Sfintele 
Taine şi pentru a păstori pe credincioşii din parohie, îi mai trebuie 
pentru a fi un bun păstor şi lumină lumii: 

1 . evlavia sau credincioşia şi 

2. rugăciunea particulară (nu numai rugăciunile cu care se 
roagă în Biserică). Calitatea misiunii pastorale depinde de calitatea 
rugăciunii preotului. Atunci când rugăciunea particulară a preotu- 
lui este făcută cu evlavie şi este meditativă, iar predica reflectă 
Cuvântul lui Dumnezeu şi trăirea personală, pastoraţia are succes. 

Prin urmare, pe lângă pregătirea cultural-teologică, preotului 
nu trebuie să-i lipsească aceste două virtuţi: evlavia şi rugăciunea 
personală. Astfel va putea ridica viaţa spirituală a credincioşilor din 
parohia sa. Dacă va avea şi aceste două virtuţi, va putea duce şi o 
viaţă de pocăinţă exemplară. Se va spovedi şi va împlini zilnic 
canonul de rugăciuni personale care îl va întări în misiunea lui 
duhovnicească de preot misionar. Va trebui să facă şi acte cari- 
tabile. 

Toate acestea i se cer unui preot de mir, paroh, credincios, 
evlavios şi rugător. Unii preoţi de mir, în rugăciunile liturgice se 
roagă în mod deosebit pentru toate categoriile sociale: săraci, 
tineri, studenţi, copii, elevi. Sâmbăta săvârşesc Sfânta Liturghie 
pentru elevi care cântă şi dau răspunsuri la strană. Astfel, copiii 
deprind cântările Sfintei Liturghii şi participă activ la viaţa litur- 
gică. 

O preocupare bine organizată la toate nivelurile este fapta 
filantropică, altruistă: pentru sinistraţi, săraci, copii orfani, bătrâni 
şi handicapaţi, pentru care se procură alimente, materiale de con- 
strucţii, mobilă etc. La Hramul Bisericii se face colectă de alimente 
şi bani, cu ajutorul consilierilor şi credincioşilor care au fost 
pregătiţi pentru această misiune. 

în legătură cu activităţile menţionate evidenţiem pe I. C. 
Savrofor Gheorghe Grindu, cu prezbitera — învăţătoarea Măria, 
din parohia Sfântul Gheorghe, B-ul 15 nov. Nr.29, Braşov. 

Apoi părintele Tănase Nicolae din parohia Valea Plopului, care 
a înfiinţat un cămin-orfelinat; având în întreţinere, îndrumare şi 
educare în spirit creştin ortodox, peste 100 de copii. 

Evidenţiem şi pe părintele paroh Milea Mihail din Buzău care 
a înfiinţat un cămin pentru copiii străzii, ocupându-se de 
întreţinerea, educarea şi formarea copiilor în domeniul artei 

populare. A construit şi o Biserică cu numele "Biserica Copiilor 
Străzii". 

Aceste personalităţi ale Bisericii noastre Ortodoxe trebuie să fie 
evidenţiate pentru calităţile lor de evanghelizare şi slujire dia- 
conală. Prin ei se înnoieşte Biserica şi va arde cu har dumnezeiesc, 
ca Rugul Aprins. 

Părintele Cleopa: Problema vieţuirii creştine, a misticii, a unirii cu 
Hristos, aceasta este, în fond, şi isihasmul. însă o problemă funda- 
mentală, pe care o abordează mişcarea "Rugul Aprins", este cea a 
timpului în care muncim şi a timpului liber. 

Spre exemplul, în cursul săptămânii, desfăşor o muncă mai 
puţin creştină sau chiar necreştină: lucrez la un bar, la o dis- 
cotecă, la un restaurant, sau patronul mă obligă să fac ilegalităţi, 
să lucrez în sărbători etc. Mişcarea "Rugul Aprins" tratează acum 
rugăciunea şi fapta creştină. Mirenii care vor să sporească du- 
hovniceşte trebuie să petreacă timpul liber tot creştineşte: să 
ajute la reparaţia, curăţenia şi construcţia de Biserici, activităţi 
filantropice, editoriale, pelerinaje la Sfintele Mănăstiri, activităţi 
corale etc. 

Părintele Mina: Creştinul ortodox trebuie să se roage lui Dumnezeu 
şi să-şi găsească un loc de muncă potrivit cu starea lui sufletească, 
potrivit cu dorinţa de a progresa în viaţa duhovnicească. Făcând 
astfel, îi va ajuta şi pe alţi oameni să se mântuiască. Sunt şi meserii 
incompatibile cu vieţuirea creştină. Noi trebuie să vedem pe fiecare 
creştin în ce stadiu se află; să-1 îndrumăm şi să-1 ajutăm. Esenţial 
este următorul aspect: că el este acolo sau în altă parte, să sfinţească 
locul şi să se ridice din răutăţi prin rugăciune şi prin celelalte fapte 
bune creştine. 

Unui creştin care trăieşte în păcate n-o să-i spui de prima dată 
să practice "Rugăciunea lui Iisus". Trebuie să-i vorbeşti mai întîi 
despre lucrurile elementare: să nu mai facă păcate, să se spo- 
vedească, să postească, să participe regulat la Sfânta Liturghie, să 
facă milostenie şi să citească zilnic canonul de rugăciuni personale. 

Părintele Cleopa: Mişcarea "Rugul Aprins" are următorul principiu 
de bază: Mai întîi, sfmţeşte-te pe tine şi apoi sfinţeşte lumea. Spre 
exemplul, dacă un scriitor a scris lucruri lumeşti şi păcătoase, 
duhovnicul îi va da canon să participe regulat la Sfânta Liturghie, să 
se spovedească, să postească, să citească zilnic canonul de rugăciuni 
personale şi să fie un scriitor creştin (să scrie cărţi şi articole creştin- 

ortodoxe etc). Aşa, respectivul scriitor are posibilitatea să 
înmulţească, creştineşte, darurile primite de la Dumnezeu. 

Părintele Mina: Este o idee bună. Arta este lucrarea care trans- 
mite emoţii şi sentimente. Prelucrează o anumită realitate. Iar 
sufletul artistului realizează acest lucru. De aceea, scriitorul trebuie 
să-şi formeze şi să-şi sfinţească sufletul creştineşte, să creeze în spi- 
ritul moralei creştin ortodoxe care curăţeşte: sfinţeşte şi mântu- 
ieşte. Căci pentru fiecare cuvânt scris sau vorbit, vom da seamă la 
înfricoşata Judecată: câţi oameni am zidit sufleteşte şi câţi alţii 
şi-au pierdut sufletul, prin citirea cărţilor şi a predicilor noastre. 

Părintele Cleopa: Sau, dacă eşti doctor, vei primi canon să fii doc- 
tor creştin, să practici o medicină creştin ortodoxă. In primul rând, 
să trăiască creştineşte, să participe regulat la Sfânta Liturghie, să se 
roage, să se spovedească şi celelalte fapte bune creştine, iar în pro- 
fesia lui să lucreze la vindecarea bolnavilor cu harul dumnezeiesc, 
pe care 1-a primit prin Sfintele Taine. Pentru că, dacă doctorul este 
necredincios, nu va lucra deplin prin el harul dumnezeiesc la vin- 
decarea pacienţilor. 

Părintele Mina: Un medic care cunoaşte învăţătura de credinţă 
creştin ortodoxă şi vieţuieşte creştineşte este de mare folos pentru 
bolnavi. El trebuie să lucreze după ştiinţa medicală pe care şi-a 
însuşit-o şi harul lui Dumnezeu îi va da multă pricepere şi înţelep- 
ciune. Harul lui Dumnezeu îl va înţelepţi şi-i va da puteri vin- 
decătoare. El va lucra la vindecarea bolnavilor cu puterile sufleteşti 
şi trupeşti, dar şi cu harul dumnezeiesc. Dacă se roagă în timp ce 
pune diagnosticul sau tratează, va avea mare ajutor de la 
Dumnezeu în activitatea sa. Un exemplul în acest sens este doc- 
torul Pavel Chirilă, de la Asociaţia Filantropică Medical Creştină — 
Christiana. 

în cadrul "Centrului de medicină naturistă — Naturalia" a con- 
struit o Biserică Ortodoxă, unde a angajat, prin Patriarhia Ortodoxă 
Română, un preot. Săptămânal vin sute de pacienţi pentru consult, 
tratament şi asistenţă religioasă (Spovedanie, Sfântul Maslu, Sfânta 
împărtăşanie, Sfânta Liturghie). 

Părintele Cleopa: Să abordăm un pic şi educaţia creştin ortodoxă 
a copiilor. De aici începe lucrarea anticreştină. Astăzi se înregis- 
trează avorturi şi naşteri la fetiţe de 10-12 ani şi un rol important 
negativ în educaţie îl au televizorul, internetul, şcoala şi familia. 
Dacă Biserica Ortodoxă învaţă înfrânarea patimilor, societatea 

civilă de astăzi propovăduieşte desfrânarea patimilor. Aceasta este 
o politică, o revoluţie sexuală care urmăreşte distrugerea duhov- 
nicească a ţării, de la nivelul copiilor. De ce? Dacă creştinul face 
păcate trupeşti, îşi strică sufletul şi trupul şi trăieşte şi munceşte 
mai mult pentru a-şi împlini poftele păcătoase. Acesta este scopul 
urmărit de cei care conduc astăzi lumea: o societate de consum, 
care să le aducă un profit maxim. Pentru că oamenii duhovniceşti au 
nevoie de foarte puţin în ceea ce priveşte lucrurile materiale. 

Ce se poate face, concret, în contextul actual, pentru educaţia 
creştin ortodoxă a copiilor? Pentru că, dacă de la o vârstă mică, 
10-14 ani, fac păcate mari, va fi foarte greu ca, mai târziu, să aibă o 
vieţuire creştin ortodoxă. 

Părintele Mina: Libertatea aceasta excesivă dă posibilitatea 
satanei să lucreze sub alte forme, ca să-1 aducă pe creştin la păcate 
trupeşti. Sigur, trebuie să ne ocupăm de educaţia creştin ortodoxă 
a copiilor şi a tineretului. Pesonal, le spun părinţilor: "în casa dum- 
nevoastră să aveţi un colţ sacru unde întreaga familie să-şi plece 
genunchii şi să se roage lui Dumnezeu. Iar pe copil să-1 înveţe 
credinţa ortodoxă, să se roage, să-1 înveţe lucruri practice (să ude 
florile, să facă mici cumpărături, curăţenie etc). Copilul trebuie 
învăţat şi cu munca, nu numai cu morala. Trebuie să-1 înveţi să se 
ferească de desfrâu şi de celelate păcate; dacă, de mic, îl înveţi cu 
aceste lucruri, îl înveţi să te asculte şi te va asculta mai târziu. In 
timpul liber să meargă la Biserică, în pelerinaje la Sfintele 
Mănăstiri, să participe la activităţi filantropice, şi nu la discotecă. 
Discoteca este şcoala iadului. Acolo se învaţă desfrâul, beţia, dro- 
gurile, perversiunile sexuale etc. De asemenea, la televizor şi pe 
internet să urmărească numai emisiunile educative, culturale şi 
religioase. 

Un alt aspect negativ este şi faptul că nu există cărţi de educaţie 
creştin-ortodoxă a copiilor; ei rămân total descoperiţi în faţa 
ispitelor specifice acestei perioade: televizor, internet, presă, par- 
cul, strada, maidanul etc. 

Părintele Cleopa: Sunt, dar puţine. Mă gândesc că, poate, aveţi 
Sfinţia Voastră posibilitatea să propuneţi să se introducă, în cadrul 
Facultăţilor de Teologie Ortodoxă şi Asistenţă Socială, cursuri de 
educaţie creştin ortodoxă a copiilor. Sfinţii Părinţi spun că trebuie 
să educăm copilul creştineşte din fragedă copilărie, de la vârsta de 
3-5 ani, când sufletul lui este curat şi nevinovat. Să-1 învăţăm cu 

ascultarea, rugăciunea şi celelalte virtuţi pe măsura vârstei lor. 
Altfel, îl va educa lumea păcătoasă şi diavolii. 

Noi ne propunem să scriem şi să tipărim cărţi sfinte la nivelul de 
înţelegere a copiilor: Vieţile Sfinţilor pentru copii, pilde şi isto- 
rioare morale, cărţi de rugăciune etc. 

La toate neajunsurile expuse până aici se adaugă şi faptul că nici 
părinţii şi nici o parte din preoţi nu sunt pregătiţi să facă educaţie 
creştin-ortodoxă copiilor mici. In unele cazuri, nici profesorii de 
religie nu au credinţă, pregătirea şi moralitatea necesare predării 
orelor de religie. Mai mult, unii dintre ei nu merg la biserică, nu se 
spovedesc, nu postesc. Astfel, se ajunge în situaţia laicizării învă- 
ţământului religios ortodox. Mi-au spus părinţii, că la şcoala unde 
învaţă copiii lor, profesoarele de religie nu au o vieţuire creştină şi 
vin îmbrăcate cu mini-jupe, decolteu şi machiate. 

Preotul trebuie să predea orele de religie în şcoală, pentru că 
are harul preoţiei, pregătirea şi experienţa necesară, iar prin şcoală 
trece toată populaţia ţării. In timpul celor 8-12 ani de şcoală se fac 
cu elevii sute de ore de religie. Dacă preoţii din parohie nu au timp 
să predea ore de religie în şcoală, să fie hirotoniţi, pentru aceasta, 
absolvenţi ai Facultăţilor de Teologie. 

Un preot mi-a spus că a învăţat pe elevii din clasa a Ii-a, la ora 
de religie, să spună "Rugăciunea lui Iisus". După o săptămână, o 
elevă a venit şi a zis: "Părinte, ne-aţi spus cum se începe 
"Rugăciunea lui Iisus", dar nu ne-aţi spus cum se opreşte". In sufle- 
tul ei curat şi nevinovat lucra darul "Rugăciunii lui Iisus". Alţi copii 
spuneau că adormeau spunând "Rugăciunea lui Iisus", şi se trezeau 
zicând-o. 

Părintele Mina: De astfel de copii trebuie să ne ocupăm în mod 
special. Să-i învăţăm, să-i îndrumăm la marii noştri duhovnici şi 
spre mănăstirile noastre canonice. In privinţa celorlalte aspecte 
prezentate, lucrurile sunt la început, încă sunt multe lipsuri, dar 
trăim cu nădejdea că toate se vor rezolva. Biserica noastră ortodoxă 
a dat deja dispoziţii de a se îndrepta aceste lipsuri, care se petrec 
pentru că cei care au făcut o astfel de pregătire didactică sunt selec- 
taţi tot din rândul tineretului zilelor noastre, crescuţi şi influenţaţi 
de multe josnicii şi nu sunt veniţi din cer, din ceata îngerilor. 

Părintele Cleopa: Mişcarea "Rugul Aprins" nu este o organizaţie 
cu membri cotizanţi, ci un duh de trezire şi trăire duhovnicească, 
care trebuie să pornească din rândul credincioşilor şi preoţilor care 

au cunoştinţă de obiectivele acestei mişcări şi se angajează să 
trăiască mai întâi ei creştineşte şi apoi, pe măsura puterii pe care o 
au de la Dumnezeu, să-i ajute şi pe ceilalţi, începând cu cei mai 
apropiaţi. 

Părintele Mina: înainte de război era un călugăr, Dionisie 
Lungu, care avea ziarul lui, "Glasul monahilor", în care scria articole şi 
îndrumări duhovniceşti pentru monahi. Mergea cu maşina, cu 
trenul şi pe jos şi-1 răspândea în toată ţara. Legat de acest aspect, 
am scris şi o piesă de teatru religioasă. Conţinutul ei are ca scop 
trezirea la viaţa duhovnicească. Am dat-o publicităţii. 

Părintele Cleopa: în acest domeniu este mult de lucru, pentru că 
noi nu avem cultură creştin-ortodoxă (literatură, dramaturgie, 
filme etc), iar creştinii noştri, în timpul liber, se cultivă cu ceea ce 
găsesc. 

Un alt obiectiv al mişcării "Rugul Aprins" îl reprezintă pelerina- 
jele interne şi externe, precum şi mănăstirile misionare. Nu toţi 
ghizii sunt pregătiţi pentru pelerinaje la mănăstiri şi nu toate 
mănăstirile au personal monahal pregătit şi condiţiile necesare 
pentru primirea, îndrumarea şi cazarea pelerinilor. Consider că ar 
fi bine să avem în ţară 15-20 de mănăstiri pregătite pentru misio- 
narism. Ce spuneţi de părintele Iustin Pârvu? 

Părintele Mina: Părintele Iustin Pârvu este duhovnicul care s-a 
dăruit misionarismului. Ne trebuie mănăstiri misionare care să 
aibă un rol deosebit în ceea ce priveşte viaţa duhovnicească a mo- 
nahilor şi pelerinilor. 

Părintele Cleopa: în contextul exploziei informaţionale, a mijloa- 
celor elecronice de informare (televizor, internet ...), mulţi creştini 
au renunţat la două deprinderi care au un rol important în for- 
marea lor duhovnicească: rugăciunea şi lecturarea cărţilor sfinte. 
Duhovnicii noştri trebuie să dea canon de rugăciuni creştinilor, dar 
şi lecturarea cărţilor sfinte. 

Părintele Mina: Este foarte important acest lucru. Am scris un 
articol pe această temă: "Pentru o biserică dinamică". 

"Rugăciunea lui Iisus" pentru toţi — îndrumări de 
propovăduire 

Părintele Cleopa: Suntem la Mănăstirea "Sfinţii Apostoli Petru şi 
Pavel" din Huşi, în luna septembrie 2002. Părintele Mina Dobzeu 

prezintă şi alte aspecte în legătură cu învăţarea şi propovăduirea 
"Rugăciunii lui Iisus" pentru toţi. 

Părintele Mina: Trebuie să facem deosebire netă între cel ce se 
consacră pentru a se ridica pe culmile ascensiunii duhovniceşti şi 
care foloseşte "Rugăciunea lui Iisus" ca armă de înduhovnicire şi 
creştinul de rând, pe care vrem să-1 învăţăm să deprindă şi el 
"Rugăciunea lui Iisus". în acest caz, trebuie să o prezentăm ca pe o 
rugăciune simplă, accesibilă tuturor, după cuvântul Domnului nos- 
tru Iisus Hristos, Care ne zice: "Veniţi la Mine toţi cei osteniţi şi 
împovăraţi, şi Eu vă voi odihni! Luaţi jugul Meu asupra voastră; şi 
învăţaţi-vă de la Mine, că sunt blând şi smerit cu inima, şi veţi afla 
odihnă sufletelor voastre!" (Matei 11, 28-29). 

înţelegem ca noi să prezentăm "Rugăciunea lui Iisus" astfel încât 
s-o priceapă cel începător. Să nu-i spunem lucruri prea înalte, care 
să-1 sperie, şi să creadă că această rugăciune nu este pentru el. 

"Rugăciunea lui Iisus" este greu de realizat când creştinul vrea 
dintr-o dată să facă minuni şi nu înţelege că trebuie să rămână la 
smerenia vameşului. Noi trebuie să recomandăm un exerciţiu scurt 
pentru a-şi câştiga deprinderea de a se ruga cu această rugăciune 
şi pentru a se coborî cu mintea în inimă, pentru ca apoi să aplice 
această deprindere la toate rugăciunile din pravila zilnică. Aşa se 
poate realiza calitatea rugăciunii. Deci acesta este scopul urmărit: 
să realizăm calitatea rugăciunii, folosind întreaga pravilă de 
rugăciune. 

Nu trebuie să renunţăm la canonul de rugăcini personale, 
deoarece el cuprinde toate felurile de rugăciune: de laudă, de 
mulţumire, de cerere şi rugăciune de pocăinţă. Astfel s-o 
prezentăm şi să nu spunem că este greu. Aceasta este o expresie 
care nu zideşte pe omul mai puţin credincios şi educat. La cei 
începători nu trebuie să le dăm deodată totul, ci treptat, şi să-i 
hrănim cu lapte. 

"Rugăciunea lui Iisus" nu este o taină, cum sunt cele şapte Sfinte 
Taine ale Bisericii, pe care le săvârşeşte numai preotul, ci este o 
rugăciune de pocăinţă. Nu-1 obligăm de la început pe creştin la 
multe, ca să nu-1 înspăimântăm. Iar când îi explicăm că va trece 
prin ispite, trebuie să-1 încurajăm, pentru că Dumnezeu nu dă 
ispite peste puterile omului: "Fericit bărbatul care rabdă ispita, 
fiindcă la capătul încercării va primi cununa vieţii, pe care 
Dumneueu le-a făgăduit-o celor ce-L iubesc" (Iacob 1, 12). 

Dar ispita este bună, pentru ca să-1 întărească şi să-1 instruiască 
în lucrarea cea bună şi ziditoare de suflet a rugăciunii. Ispita e bună 
pentru că aduce încercare, încercarea aduce răbdare, răbdarea 
aduce nădejde, iar nădejdea nu ne dă de ruşine. 

Să propovăduim "Rugăciunea lui Iisus" ca pe-o rugăciune sim- 
plă, de pocăinţă, pe care s-o înveţe tot creştinul, ca pe ceva ce este 
accesibil şi nu ca pe ceva care să-1 înspăimânte. Să nu rămânem 
tributari practicilor trecutului, când această rugăciune era prezen- 
tată cu mare exigenţă. 

în special, să luăm aminte să nu umblăm după minuni; să ne 
ferim de superstiţii, de vise, de vedenii, de şoaptele diavolilor, căci 
acestea sunt lucrări ale satanei. Creştinul ortodox se conduce după 
raţiunea sănătoasă, luminată de înţelepciunea lui Dumnezeu, pe 
care o află şi o primeşte din Sfânta Scriptură şi Sfânta Tradiţie, din 
predicile şi catehezele preoţilor, precum şi din lecturarea cărţilor 
sfinte. 

Să le vorbim credincioşilor despre Rugăciunea lui Iisus, în limba 
vameşului, a tâlharului de pe cruce şi a femeii canaanience. 
Trebuie să ne coborâm din castelul de fildeş într-o lume mult se- 
cularizată şi mult înstrăinată de la Dumnezeu. Biserica lui Hristos 
este pentru toţi, nu numai pentru cei sporiţi duhovniceşte. Iar 
Domnul nostru Iisus Hristos ştie să se pogoare la cei care au nevoie 
de mântuire, precum ne spune: "Nu cei sănătoşi au nevoie de doc- 
tor, ci cei bolnavi... că n-am venit să-i chem pe cei drepţi la 
pocăinţă, ci pe cei păcătoşi" (Matei 9, 12-13). Deci să îndepărtăm 
aspectul fariseic din propovăduire. Domnul nostru Iisus Hristos ne 
spune: "împărăţia lui Dumnezeu este înlăuntrul vostru" (Luca 17, 
21) şi ne îndeamnă: "Priveghiaţi şi vă rugaţi, ca să nu intraţi în 
ispită. Că duhul este osârduitor, dar trupul este neputincios" (Matei 
26, 41). 

Ce auzim, însă, la unii monahii astăzi: "Nu mă rog cu "Rugăciunea 
lui Iisus", pentru că voi avea ispite"; "Nu citesc la Psaltire, căci voi 
avea ispite". Dar Domnul Iisus Hristos ne îndeamnă: "Intraţi pe 
poarta cea strâmtă;că largă este poarta — şi lat este drumul ce duce 
la pieire şi mulţi sunt cei ce intră prin el; şi strâmtă este poarta — 
şi îngust este drumul ce duce la viaţă — şi puţini sunt cei ce îl află" 
(Matei 7, 13-14). Să intrăm pe poarta cea strâmtă şi să mergem pe 
calea cea îngustă. Să luăm aminte şi să înţelegem adâncul 
învăţăturii biblice, Cuvântul Domnului nostru Iisus Hristos şi să 

nu-1 interpretăm în duh fariseic, aşa cum ne convine nouă ca să 
nu-1 împlinim. 

Să-i captăm pe creştini prin a-i deprinde să înveţe şi să zică 
"Rugăciunea lui Iisus" şi să nu-i înspăimântăm cu ispitele ca şi cum 
diavolii sunt mai puternici decât Domnul Iisus Hristos. 

Ce urmărim prin "Rugăciunea lui Iisus pentru toţi? "Ca tot 
păcătosul să aibă în gură, în minte şi-n inimă, chemarea numelui 
Domnului Iisus Hristos; este o rugăciune de pocăinţă. In rest, îl încre- 
dinţăm, pe creştin, Mântuitorului, şi-1 va călăuzi Hristos, prin Harul 
Său, mai mult decât credem şi putem noi. 

Domnul Iisus Hristos, fiind cu trup, umbla pe apă. Dar noi să 
avem smerenia vameşului şi să cerem mereu mila lui Dumnezeu. 
Ce minuni vrem să facem? Minunea cea mai mare este să mutăm 
munţii păcatelor noastre. 

Părintele Cleopa: Prea Cuvioase Părinte, vă rugăm să ne spuneţi 
câteva cuvinte despre modul în care îi învăţaţi pe credincioşi să zică 
"Rugăciunea lui Iisus". 

Părintele Mina: In Catedrala "Sfinţii Apostoli Petru şi Pavel" din 
Huşi, duminică seara, după slujba vecerniei, le spun credincioşilor 
câteva cuvinte de învăţătură, apoi stăm cu toţii în genunchi şi ne 
rugăm, timp de 15 minute, zicând fiecare în gând "Rugăciunea lui 
Iisus". 

Părintele Cleopa: Creştinii prezenţi în Biserică sunt receptivi la 
acest exerciţiu de rugăciune? 

Părintele Mina: Sigur. Acest lucru se poate vedea din numărul mare 
de credincioşi care sunt prezenţi în fiecare duminică în Biserică şi 
care se roagă. 

Părintele Cleopa: Trebuie să-i învăţăm pe creştini să se roage, 
pentru că din Sfânta Scriptură aflăm că înainte de a veni ziua 
Domnului cea mare şi năpraznică: "cine va chema numele 
Domnului se va mântui" (Ioil 3, 3; FA. 2, 21; Rom. 10, 23). 

Părintele Mina: Trebuie să prezentăm "Rugăciunea lui Iisus" şi 
din experienţa Sfinţilor şi Cuvioşilor români. Avem sihastrii noştri, 
cu experienţă de viaţă duhovnicească: Sfântul Paisie de la Neamţ, 
Cuviosul Gheorghe de la Cernica, Sfânta Teodora de Sihla, 
Cuviosul Vasile de la Poiana Mărului, Cuviosul Iosif de la Peştera 
Voronei, Ieroschimonahul Daniil Tudor de la Rarău. La vremea 
lor, au adus iluminarea duhovnicească a "Rugăciunii lui Iisus" în 
rândul monahilor şi credincioşilor. In mod special, trebuie pre- 

zentată perioada paisiană, pe care este necesar s-o cunoaştem şi să 
o readucem în trăirea duhovnicească din viaţa Bisericii noastre. 

Părintele Mina — despre rugăciune şi muncă 

"Sfântul Antonie cel Mare, şezând odată în pustie, a venit în 
lenevie şi în multă întunecare de gânduri şi zicea către Dumnezeu: 

— Doamne, voi să mă mântuiesc şi nu mă lasă gândurile. Ce voi 
face în scârba mea? Cum mă voi mântui? 

Şi, sculându-se puţin, a ieşit afară şi a văzut pe cineva ca pe sine, 
şezând şi împletind o funie, apoi sculându-se de la lucru şi rugân- 
du-se şi iarăşi şezând şi împletind funia, apoi iarăşi sculându-se la 
rugăciune. Acesta era îngerul Domnului, trimis spre îndreptarea şi 
întărirea lui Antonie. Şi a auzit pe înger zicând: 

— Aşa fă şi te mântuieşte! 

Iar el, auzind aceasta, a luat multă bucurie şi îndrăzneală şi, 
făcând aşa, se mântuia" (Pateric Egiptean, pag.7). 

Monahul are o proprietate spirituală: cele trei voturi monahale 
şi cele şapte Laude. Aceasta este proprietatea monahului, la care 
trebuie să ţină ca la ochii din cap. Nimeni nu este în drept să i le ia. 

în perioada regimului comunist, a păgânismului-ateu, ne-au 
fost luate aceste drepturi, desfinţându-ni-se şi mănăstirile. Acum, 
însă, restaurându-se mănăstirile, trebuie să revenim la tradiţia noas- 
tră duhovnicească. Dacă, la început, a fost necesară o perioadă de 
reconstrucţie, pentru a restaura mănăstirile, acum, când avem bi- 
serici în care să ne rugăm şi chilii unde să ne odihnim, nu trebuie 
să mai alergăm după realizări mari şi după lux. Să ne mulţumim cu 
viaţa modestă, ca apoi, treptat, să construim cele de care mai avem 
nevoie. 

Munca nu trebuie să fie istovitoare, ca să îndepărteze pe creştin 
şi pe monah de la rugăciune. Pentru că monahul se mântuieşte 
dacă păzeşte cele trei voturi monahale şi cele şapte Laude. De aces- 
tea nu trebuie să-1 lipsească nici stareţul, nici duhovnicul, ci să-1 
încurajeze şi să-1 deprindă, mai întîi, cu rugăciunea şi apoi cu 
munca necesară pentru trup, pentru existenţă şi ca ocupaţie utilă. 
Altfel, după cum aflăm de la Sfinţii Părinţi, ne va da de lucru 
diavolul. Rugăciunea ne sfinţeşte viaţa, iar munca ne înnobilează. 

Să fugim, aşadar, de trândăvie, pentru că munca este o binecu- 
vântare de la Dumnezeu. Doamne fereşte să ne lipsească cineva de 

dreptul de a munci! Noi, care trăim într-o zonă climaterică tempe- 
rată, cu patru anotimpuri, ne-am deprins cu munca, aceasta fiind 
o binefacere pentru cel care lucrează şi realizează produse necesare 
pentru viaţa tuturor. 

Eram în colonie de muncă (condamnat fiind pentru că am pro- 
testat împotriva scoaterii învăţământului religios din şcoală şi a 
monahilor din mănăstiri), împreună cu câţiva călugări, şi acolo ne 
făceam pravila. Dimineaţa, când ne trezeam, şi până ne încolonau 
să plecăm la muncă, făceam Utrenia. Pe drum făceam Ceasurile, 
Obedniţa, Acatistul Domnului Iisus Hristos sau al Maicii Domnului, 
pe care le ştiam pe de rost. Apoi, în timpul pauzelor ne adunam şi 
citeam un Ceas sau un Acatist. Seara, când ne întorceam în coloa- 
nă, făceam Vecernia. Iar înainte de culcare, făceam Pavecerniţa şi 
Rugăciunea de seară. 

La Gherla, am stat într-o celulă cu Arhimandritul Vasile 
Vasilache şi cu alţi deţinuţi, de alte confesiuni, şi noi ne făceam 
pravila de rugăciune în fiecare zi, iar duminica şi-n sărbători, 
săvârşeam Sfânta Liturghie. 

De ce supun aceste lucruri? Pentru că tinerii din mănăstirile 
noastre se plâng că sunt ocupaţi prea mult cu munca; că peste tot 
este şantier, se construieşte şi nu mai au timp de rugăciune. Chiar 
la mănăstirea Sihăstria-Neamţ, tinerii, adunaţi în jurul meu, mă 
întrebau ce să facă pentru că sunt solicitaţi cu muncă multă. Când 
trăia părintele Cleopa Ilie, îi mai încuraja în cele duhovniceşti, dar, 
de când s-a mutat la viaţa cea veşnică, sunt nemulţumiţi 
duhovniceşte. Iar eu le-am spus: 

— Folosiţi timpul bine. Chiar dacă mergeţi la câmp, la coasă sau 
la pădure, nu vă opreşte nimeni să aveţi o carte de rugăciune sau 
un ceaslov; faceţi o pauză pentru a vă ruga, iar în timpul lucrului, 
să spuneţi "Rugăciunea lui Iisus". 

Numai că acest lucru trebuie să-ţi placă şi să te osârduieşti, pen- 
tru că dacă neglijezi sau ai concepţii greşite, "Nu mă rog pentru că 
o să am ispite!", este foarte rău. Dacă aplicăm proverbul: "Meseria 
se fură", la monahi, putem spune că şi viaţa de evlavie se poate fura. 
Deci să dovedeşti că şi tu eşti silitor. Să iubeşti pravila de rugăciune. 
Să mergi la Biserică pentru a participa la Sfintele Slujbe. Iar sta- 
reţul şi duhovnicul n-o să te oprească dacă te vei dovedi silitor la 
rugăciune şi la muncă. Dacă ai conştiinţa unei dorinţe de viaţă 
duhovnicească, trebuie să fii conştiincios şi în ceea ce priveşte pra- 

vila de rugăciune, dar şi ascultarea s-o faci cu toată dragostea. Este 
foarte adevărat că nu toţi sunt îndemânatici la muncă şi nu toţi sunt 
la fel de iubitori de rugăciune. Dar nu trebuie să neglijăm munca, 
care este necesară pentru trup şi o mare binecuvântare de la 
Dumnezeu. 

Părintele Cleopa: Cuviosul Paisie Aghioritul ne spune: "Rezultatul 
muncii omului e pe potriva stării în care se află când o face. Dacă 
este nervos şi mânios şi înjură, ceea ce face nu are binecuvântare, 
iar de caută sau spune rugăciuni, se sfinţeşte şi lucrul lui. Primul 
este lucrul diavolesc, iar celălalt dumnezeiesc". 2 

"Lucrul care se face cu linişte şi rugăciune se sfinţeşte şi sfinţeşte 
şi pe cei care îl folosesc şi aşa are sens atunci când mirenii cer lucru 
de mână de la monahi, ca binecuvântare. în timp ce lucrul făcut cu 
grabă şi nervozitate transmite această stare şi la ceilalţi". 3 

PărinteleMina: Să iubim viaţa duhovnicească, dar să ne silim la 
muncă şi celelalte ascultări binecuvântate, deoarece monahul tre- 
buie să ducă o viaţă echilibrată şi armonioasă, care-i va aduce 
binecuvântarea lui Dumnezeu. 



P. C. Părinte Arhimandrit Mina Dobzeu, de la Catedrala 
Episcopală "Sfinţii Apostoli Petru şi Pavel", din Huşi, are binecu- 
vântarea Sfântului Sinod al Bisericii Ortodoxe Române ca să 
predice şi să înveţe despre "Rugăciunea lui Iisus". 

Pentru cei care vor să-i adreseze întrebări în scris sau să discute 
personal în legătură cu învăţarea şi practicarea Rugăciunii lui Iisus, 
dăm adresa P. C. Sale: Arhim. Mina Dobzeu, Mănăstirea "Sfinţii 
Apostoli Petru şi Pavel", str. Mihail Kogălniceanu nr. 19, cod 6575 
Huşi, Jud. Vaslui, tel. 0235-481-694. 



"Cu durere şi cu dragoste pentru omul contemporan, p. 177 
1 Idem, p. 176 

